url: =Zo Minam Ni silh leh teendan ~ Dr. James Dongno :: ZOMI DAILY\nZo Minam Ni silh leh teendan ~ Dr. James Dongno\nposted on 13 February 2019 at 5:56 pm UTC+9:30 Lomkholna: Article, JamesDongno\nZo Minam Ni silh leh teendan, Zo Minam Puan leh Zomite’ Fashion puan ~ Dr. James Dongno\nZo Minam Ni zahtak bawlna tawh Zo Minam puan silh daan ding Pu Khup Khan Thang Taithul ong thu khah khiat pen limtak ngaihsut huai leh zuih huai thu ahi hi. Puansilh leh nikteen daan ding ong hilh pawlpi koimah ah i thei ngei nai kei aa tu-in Pasianin’ Khasiangtho tawh akimuam Laisiangtho sung ah ong lamlahna om gige ahih lam i thei hi. Pasian um ing aci mite-in a laisiangtho sung aa om bangin puansilh-nikten zia hoihtak ngaihsut ding ahihna tu-in ong thei sak ahih manin, ama tung ah i lungdam hi.\nZomite’ puan ci-in a nam tuamtuamin kibawlin i silh ngeingai hi. A hoih theithei ding, sum-mai theithei dingin kibawl aa, etlawm leh khawng ding uh ahih ciangin sum zonna nam khat ong suak hi. Zong, athu ngaihsun lo-in en pak leng hoih thei takpi hi. Hih pen i silhna mun leh hun tawh kituakin i zat theih ding kisam hi.\nTua ahih ciang in, ama cih bangmahin, ni thupi ni ciangin, adiakdiakin (adiakdiakin) mimai aa thugen ding peuhmahin akilawm bangin puan ong silh ding uh i lamen hi. Zo Minam Ni ciangin thugen ding pa/nu-in Zomi tawh kisai thu leh la ong gen ding ahih manin Zo ngeina ahi nikten-puansilhte ahithei zahin akilawm bangin ong kizep ding uh i hanthawn hi. A kilawm lopi ong silh uh ciangin, mipite thusimlohna, tua kikhopna’ ‘ahang’ zahtak lohna lim kilang hi.\nAkilawm i cih ciangin, ama gen mah bangin, thu gen ding pa-in Zo ngeina pasalte zat, puan laisan, tanghciing design kihel pasal puante bek mah ong silh dingin kilawm hi. Thugen ding nu-in zong Zo ngeina numeite zat puandum, khephiau, Zo nik cihbang design kihel nik leh puan ong silh ong ten ding hoih hi. Tua hi lo-in numeite zat ngeite pasalte’n zangin, pasalte zat ngeite numeite-in ong zang le uh, pasal cingtaak zo lo leh numei luangkhengte abang hi ding aa i biak Pasian zong aheh saksak ahi ding (Deu. 22:5) uh hi.\nZo Minam Puan amaan taktak khat bek om hi. Tua pen, amaa gen, Rangoon (tun Yangon) University Siamsinte-in 1966 kum aa abawl (maan sung aa committee-te silh) pen bek ahi hi. Banghang hiam cih leh Chin Oze-te’n 1966 kum sungin Zo Minam Puan in akipsak ngiat khit sa uh ahi hi. Ni thupi ni kikhopna a om ciangin adiakdiakin, mipi mai aa thu gente-in ong silh ding uh tua design ahi hi.\nMipite-in zong tu aa kipanin, Zomi tawh kisai ni thupi ni ciangin, akikip sak khin, Zo Minam Puan leh nik mah ong silh, ong teen tek le uhcin khiatna nei-in thupi ding hi. Tua design ahi lo adang teng khempeuh peen a-etlawm lel ding aa kibawltawm Zomite fashion puan hi aa, i minam puan hi lo hi.\nEi Zomite-in, i minam, I puansilh zahtak bawl lo-in ut bangin i zat zeelzuul leh kuan ong zahtak sak ding ahi hiam? “Zo Minam Puan koi pen hiam?” ci-in ong dong le uh koipeen lak ding cih nangawn athei lo tampi ki om hi. Minam khatin minam puan ut bangbang bawltawm cih bang om lo hi. Tangtawng aa kipan i zat puan bek mah i minam puan kici thei bek hi. I pu i pate zat ngei lohpi ei bawltawm pen ‘I minam Puan’ hi lo hi. Atuamtuam aa kibawlte pen mundang hun dang ah i silh ta zongin, i Minam puan pen khat bek mah kiciantakin i thupi ngaihsut ding ahi hi.\nZo Minam Puan design pen, sabuai tung ah nuamtakin deih bangbang, akilawm theithei aa design kigeel tawm mawkmawk hi lo hi. Tedim khua kiim khua neu tuamtuam ah khe tawh pai kawikawi-in i tangh ngeina lui design-te kai khawm kawikawi-in Zomite’n tangtawng pek aa asilh uh tualpuan leh nik siing ngeina mansuah lo-in agelh, design-te akim theipeen dingin aki gual ahi hi. Tua ahih ciangin, Zo Minam Puan leh Zomite fashion puan ih khentel theih ding thupi aa i zat daan ding zong i theih kul hi. Dong No\nPrevious: Tuni Pasian Kammal (Feb 12, 2019)\nNext: Thulu neilo thu ~ Lian Tuang


timestamp: atn

url: =Siavuan leh Engineer koi na utzaw? ~ Awn Za Pau :: ZOMI DAILY\nposted on 20 June 2019 at 9:06 am Lomkholna: Article, Awnzapau\nA masa in hih thului tawh kisai kong pulaak masa nuam hi. ZCLSte thulu hong piakna tawh 2017 pek a ka gelh hi a, amau kiangah zong ka puak khitsa ahihi. Ahi zongin ka thului na ngah kha lo mawk uh ahih manin a nunung pen a Magazine a thohna sungah hong kihel thei lo hi. Ka nung theih ciangin a mau’ angah lo ahih lam ka nung theih a, mailam a suahsak dingin ka puak leuleu hi. Laibu pen kilei zuahzuah khollo ahihna tawh kizui in, online a zang thei adiakdiakin tukum tan 10 lai ongthakte ahun lap a sim theih ding deihsakna tawh ZCLSte tung pan phalna ngen a kong suahsak ahihi.\nHih thulu tawh kisai in a dawnna ih pulaak ma in Siavuan ih cih in bang hi a, Engineer ih cih in bang ahi hiam cih ih kikup masak kul ding hi. Siavuan ih cih pen mikang pau in ‘Medical Doctor’ ahih kei leh ‘Doctor of Medicine’ (MD) mah kici pah hi. Ei pau hi leh mihingte pumpi tung a natna a tuamtuamte bang zatui pia leng dam kik thei cih zatui za ha tawh kisai pilna leh a kul bangbang a khei theihna tawh kisai (surgery) a sin a theite cihna zong ahihi. Tua ahih manin British, India leh Kawlgamte in a degree min uh pen Bachelor of Medicine, Bachelor of Surgery (MBBS) – aci uh ahihi.\nAhi zongin hih zatui zahate koi munah zang thei ding cih a theih telna dingin mihingte tung a, apiang natna a tuamtuamte in bang hang a hong nasak cih asin a theih masak kul ding hi. Mihing hong cina sak lungnote thu zong a theih kul ding hi. Tua lungnote in natna hong piansakna tawh kizui in ih pumpi sung kilamzia, a sung a pua, thagui leh tha tang akipan sihui a tuamtuamte thu zong a zungg a baal a a theih masak kul ding hi. Tua bang a pumpi kilam zia a theih zawh ciangin tua natna in zatui za ha piak tawh dam siang zo ding maw ahih kei leh kheii a pha maw …cih akipan a tel siang dikdek mah kul ding a, tua tung tawn in a khensat ding uh ahihi.\nTuate a theihna dingin mihing pumpi kilamzia, a sung a pua, a thagui a tha tang a sihui akipan a bang khempeuh a tel dikdek masak ding, pumpi a’dinng in bang vaiipuak ciat nei aa, mihing pumpi numei pasal sung a om khempeuh a neng a tawng a, a theih a sin masak kul hi.Tuate a sin tohtohna dingin Biology, Chemistry, Physics cihte a sin masak uh kul hi. Kawl gamah Maths tawh kisai tan 10 ciangciang a sinna leh theihna tawh kicing ta lel akingaihsun ahihi.\nUS ah bel high school graduate ci uh a, tan 12 ciang dong kah uhhi. Tua zawh ciangin a mau pilna siamna tungtawn in leh uukna, tupna tung tawn in university ah sangkah zom ciat uhhi. High School graduate ci pong mawk in a credit hour kici, a sangkah a ciangtan nai hun zah kim cing peuh leh a khempeuh phial in ong meiimaii sak mai uhhi. Ahi zongin tuate lakah a mat hoih lo mahmahte in koi mah peuh ah sangkah ding zom thei tuan lo uhhi.\nUniversity khat peuhah admission a ngah zolote a’dingin gamke khempeuh a om khuapi zaw deuh tengah Community College kikoih a, tua panin ama hatna tawh kizui in university lutna ding phalna ngah thei leuleu uhhi. University a lut theih uh ciangin amau utna peuh a ngap zahzah in lut thei veve uh a, lai deih laisim nuam leh a deih velvelte a’dingin, siavuan, engineer, sitni suah theihna ding lampi omsak kawikawi thei uhhi.\nHigh School a zawh uh ciangin medical tawh kisai sinna a tuamtuam zom thei uhhi. Tua laisinna a tuamtuamte panin medical doctor a suah theihna dingin mun nih ah kilut thei hi. Amau kiangah DO (Doctor of Osteopathic), MD (Medicinae Doctor – Latin pau in) cih bangin a namnam in kikhen lai hi. DO, DNP leh MDte in kumpi phalna licence a ngah kul a, a sep theih uh zong amau san tekah sem tek uhhi. Tua amah bangin tuate a zawh khit ciangin natna a tuamtuam tawh kisai in a tuam vilvel a sinna (special subject) a tuamtuam om thuah toto lailai hi.\nEi tel theih pak dingin MD akicite pen Liaison Committee on Medical Education (LCME) te lutsak Medical School pan a gualzawhna ngahte ahihi. DO leuleu ciangin, the American Osteopathic Associate Commission within Osteopathic College Accreditation (COCA)te sang pan a gual zawhna ngahte ahihi. Hih siavuante gel ii hih theihna leh a khasumte zong akibang vive mah cih ding ahihi. Ahi zongin DO lamte’n kidalkholhna lam ah vaiipuak len zaw uhhi. Tua mah bangin BS (Nursing) tawh ahi zong in MS(Nursing) tawh degree ngahsate zong Doctor of Nursing Practice (DNP) degree a ngahna dingin sangkah thei lai uh a, a khasum uh pen MD, DO, te nengneng tawh kilamdang lua lo hi. DNPte in kum khat in $125,000,00 bang ngah thei uh a, MD sung pan mi khei thei (surgeon)te bang $200,000.00 pan $300,000.00 val dongdong ngah thei mawk uhhi.\nHih siavuan suah theihna ding mun thumte ah, a mau in kisam a sak hong ngette (requirements) pia thei peuh lecin, hong sang pah ahi uh hi. A zenzen in na lutnop masak a na ngah kei leh zong, na kum ciangtan cih bang om lo in, nang kiang pan akisam teng na piak theih nak leh hong sang (admit) pah lel ding uhhi. Ei gam lam bang lo in, khat vei bek hi lo in 2 vei 3 vei nget kikkik theihna ki-ngah hi. Amau ciangtanna sung lut peuh lecin ami deidanna tawh pauhlap ding om lopi in, hong sang lo mawkmawk cih bang om thei lo hi. Tua teng ziak mahmah hangin US gam pen “Land of Opportunity” akici ngiat liang ahihi.\nEi Kawlgam ah siavuan suah theihna ding lampi khat bek om hi. Tan sawm a zawh khit ciangin, siavuan sinna universityte ah amau ciangtanna mat a ngah zawh leh lut thei pan bek uhhi. Siavuan/Engineer suah theihna ding tan 10 laivuanna ah khat vei bek mah hun hoih hun pha (chance) ngah thei bek uh hi. Tupna vinven nei napi a, a lut zolote a’dingin a ongsapi mah lut theihna marks a ngah dong laivuan kikkik thei ding cih a om kei hi. Lut theihna marks a ngah ngap kei leh subject khat peuh dawng lo in kikia sak kik cih dan bek ka za ngei hi. Nidang 1960 madeuh pawl in Kawlgam sungah, medical leh engineering lam zui dingte pen, Intermediate of Science Part B (tan 12) onna pan kiteel a, kum masa in akisan zawh kei leh (a eligible zawh kei leh), a kum kik ciangin zong tua laivuanna ah vuan kikkik thei cih kigen ngei hi.\nEngineering tawh kisai gen suk leuleu leng, athu akikheel kikkik kei leh Kawlgam ah AGTI pan zong a mat ciangtan tawh a gualzo AGTI Diploma ngahsate zong degree ngah theihna sangte ah kizom thei ngei hi. Tua bang a akizop theih lai leh medical lamte sangin engineering degree sang ah kah/zop theihna ding mun nih a om thei suak hi.\nGalkap kumpi hun lai in ‘8888’ buaina kipatna RIT pan kipan ahih huhau in, engineering pilna tawh kisai peuhmah susia balnen gawp ngiingeii in pilna kician tak a sin theihna mun mel om sak nawn lo uhhi. AGTI > B Tech > BE ci in khenthang nemnum uhhi. Lai sin kum kum 5 khawngin BE degree ngahsak uhhi. Galkap kumpi in gammite in lai a theih a siam luat ding deih lo uhhi. Sawl mang leh a sem thei liamliam ding bek in hong makaih uhhi. Pilna siamna lam tawh kisai in amau tu leh tate teng gamdang ah pilna a tuamtuam sinsak uh a, amau bek mah a pil zaw a siam zaw in a om ding uh ngimna nei uhhi. Ih gam sungah sum bawl sumzuakna lam hi ta leh pilna siamna lam hi ta leh a mau leh a mau naiihuaii teng in ukcip in bu luah gaih ding tanghial a, a na geelgeel na hi gige uhhi.\nGam buai zawh ciangin lai pil lai siam tata gamdang ah tai uh a, hilh sia ding mi kician mi muanhuai om nawn lo hi. A om lai sia hoih sia minthang sunsun tata, Maymyo (Pyin Oo Lwin) a om galkapte sangah (Defence Services Technological Academy ) sia sem sak lailai uhhi. 1988 kum khit a kipan hilh sia ding sia gina a om loh ban ah, sang library a om laibu hoih nonote mangthang khin gai lailai ahih manin akitangsam tam pha mahmah hi. Ahilh ding siate in lah tel tumtum meel lo -in kum khat sung a, a sin ding uh subjectte sung pan sin ding a kisehsa (syllabus)te zong a vek cih thadah a lang zong man zo lo in lai akivuansaksak peuh na hih tuak lel ngeel hi.\nNLD kumpi hong kah ciangin, galkap kumpi hun sung a, RIT ah engineering laisinna tawh kisai suksiatna leh bawlsiatna teng puah pha nuam lua ngiat uh ahih manin, 2017 kum a kipan Yangon Technological University ah akah thei dingin tan 10 lai vuanna a, a mat ngah a vek a kigawm mat 500 pan a tung siah a ngahte bek lut sakta hi. Kawlgam bup ah a mat sang penpen tawh a lutsak pen Gyogone, Insein a om “Yangon Technological University (YTU)” sangpi hong hi ta hi. A deihna bulpi inh international level a hongki ciaptehsak ding a deihna ahih banah, 1988 akipan sia sem taktak ding a, a muanhuai pilna nei ki omzo nawn taktak lo mawk ahih manin, Kawlgam bup a om adang Technological University te ah pilna leh theihna akicing anei, sia a sem thei pah takpi dingte hong piankhiat theihna ding geelna bulpi pen zong ahihi.\nTu hun ciangin medical doctor suah theihna ding sinna leh engineer suah theihna ding sinna sangte ah degree ngahna dingin tan 10 on zawh ciangin kum 6 tuak mah sinsak kik ta uhhi. Engineer na suah theihna dingin tan 10 ah Mathematics, Physics, Chemistry na siam mahmah leh na uuk mahmah kul ding hi. Maths sung bang ah Maths I ih cih Arithmetic te kisin nawn lo in Kawlgam ah Maths II ih cihte, Algebra, Geometry, Trigonometry, Calculus, Co-ordinate Geometryte, Apllied Mathematics pawl kilimsin kilimzat pha diak hi. Laisin dan pen a hunhun in zong kikheelkheel kibehlap ahih manin, tuhun tu laitakin Kawlgam Technological Univerties ah bang teng kisin sak cih ka thei nawn kei hi. Bangbang ahi zongin hih Engineering pilna tawh kisai in a hiang bulpi teng a nuai a bang ahihi.\nCivil Engineering, Mechanical Engineering, Chemical Engineering, Electrical Engineering, Mining Engineering, Petroleum Engineering, Ocean Engineering, Aeronautical Engineering, Aerospace Engineering, Nuclear Engineering, Software/Hardware Engineering, Planetary Engineering/Geo-engineering cih akipan, hih ahiang bulpite sungpan aka sawnsawn hiangsawn tampi om lai a, engineering min pua atheihsa a sawm a za a simin om lai hi. Tuate ih gen thuahthuah nawn kei ding hi.\nMedical lam tawh tehkakna in engineering pen tampi takin sin theih ding om zihziah hi. Leitung vantung, huih om nawn lohna leh leitung hupna om nawn lohna munte leh tuipi sung a om nate thu (science) tawh kisai in a kan sansan laitak mah uh hi a, a muh thak a theihna thak tawh kizui in engineering tawh kisai sin ding theih ding atuamtuam hong piang behbeh niloh lailai ding ahi hi.\nEngineer leh Doctor Kua Thupi Zaw\nLeitung ah mihing a piang peuhmah in cidam ludam a ih om kim tek ding ih ut penpen tek ahihi. Cidam kei leng bangmah peuhmah tup leh gel in kingaihsun zo lo hi. Ih ci ih lu a nat ciangin ih cidam kik theihna ding pen Pasian zom ah siavuante bekbek mah akimuang in kilungulh penpen ahihi. Mite in gam leh lei ading na a sep theihna dingin siavuan siamate in cidam ludamna ding vaiipuak hong nei uh ahihi. Tua ahih manin ka khua theih khitteh ka gol ciang a ka ut penpen khat zong siavuan mah ahihi. Banghang hiam cih leh kuamah inh hong galbawl ngam ngei hetloh ding banah, hong simmawh ngam ngei het lo ding cihna tawh ka utpi pen khat mah ahihi.\nEngineer leuleu ciangin ama nasepna khempeuh gam leh lei a’ding inn leh lo, kikawmna van nawnna lampite, set tawh kisai khempeuh akipan, tuni ciangdong a ih zat van khempeuh engineerte khutma vive na hi khin dildel mawk hi. Mi khat bek ai ding hi lo a, mi khempeuh ai ding ahih mah bangin a kuamah peuh in aituam laak theih khollo in, hihte khempeuh kua bawl kua ngaihsut siamna hiam cih zong ngaihsut khak in zong ngaihsun ngei kha lo meek ding uhhi.\nEngineerte ii nasep pen tangpitangta adingin thupi mahmah ahihna tawh kizui in, Engineerte in khut khial baankhial ahih kei leh a ngaihsutnate uh khensat khial kha zenzen leh mi khat bek in gim ngah lo in mi tampi tak inh sihna manna ngah lawh uhhi. (Gtn: Inn kicimh leii – bridge kicimh cihte). Ahih hangin mipi tung leh milip tungah siavuante zah in zahtakna leh thupi simna kingah lo zaw tham hi.\nSiavuan leh Engineerte’ Lai Sinna Koi Haksa Zaw\nMathematics tawh kisai a uuk lo haksa a sa khat in engineering tawh kisai ah a tam zaw maths vive kizang ahih manin, a hahkat sawm vei hangin a zuih zawh ding baih khollo ding hi. Cihnopna ah ganan khat na tuat ciangin na tuat theih lohna pan, na tuat theihna dingin hanciam thu, sim zawh thu hi lo a, ih simsim niloh hangin, masuan kimainawt zom thei mahmah lo in bing bekbak veve hi.\nMedical tawh kisai ah lai tam mahmah in laimal gawm lamdang nono, ciapteh ding a, a haksa mahmah nungsun tam peuhmah hi. A hi zong tuate ciamteh in simsim niloh lecin mai kinawt thei veve ding hi. Tua hi a, ei Zomi miluite lakah zong ih theihsa ciang bangmah in Siavuan (doctor) suak khin zong tampi mah na om khin hi. Ka cihnopna ah pilna kibang mi 10 tuak medical leh engineering sinsak lecin medical lam azuite a tam zaw in hong zo toto zaw ding uh a, siavuan a suak zong hong tam zaw meek ding cih a beisa hun sungte ih etkik ciangin hong kilangh thei hi cihnopna ahihi. (Hih thu tawh kisai ka gennopna bulpi in engineering tawh kisai lai sinnate ah, sim zawh thu tawh gualzawhna kingahte pawl hi lo hi ka cihnopna ahihi.)\nSiavuan leh Engineer Koi Na Ut Zaw?\nHih thulu tawh kisai ken kong dawng kei ding a laisim mimal in na sim khit uh ciangin na ut zawkzawk na kingap zawkzawk ahih kei leh nang kivakhna tawh kituak na sak penpen na teel ding ahihi. Hih tawh kisai in a tung a kong pulaaksa om mah bangin Kawlgam Education System pen kikheelkheel niloh a tu dong tawp thei nai mahmah lo ahih manin ka cian theih nawn kei hi.\nAhi zongin hih lamah amau laisin dan leh ki-uk zia pen kikheel mun khollo hi. US ah na pilna na ngaihsutna a mi lailawm (average) khat na hih nak leh na lungsim khensatna leh na tup vinvenna thupi zaw hi. Na lai sinna ah subject tam lua sa a na zawh ngap kei leh ahun kisotto bek ding a, nang ma ngap ciangciang kila thei hi. Kawlgam ah kum khat ai lai vuanna ah subject khat na kiat leh, sangkah kik tangtang mah kul a, a beisa a na onsate na leng laivuanna ah kihelsak kik meiimaii veve hi. Tua banah tan 10 laivuan mat ngah zah in, ih masuan ding khensat pah ngeu mawk hi. Siavuan /engineer suak nuamte in a suah zawhna ding lampi dang om nawn lo hi.\nHi lamah onsate a zosa in kingaihsut banah, semester khat na man sialsial na zawh sialsial in na zawhsa te a mai semester ah kidong kikkik nawn lo hi. Tua hi a, hih lam education system ah na tup na ngimna ah na gual zawh theihna dingin, na masuan kihong zaw tham hi. Kam mop tawh (spoon feeding) tawh lai kihilh hi lo in amah leh amah in zon tawm toptawm theihna ding a kipantah ahih mahin taksuah takin (practically) zang thei pah zaw uhhi.\nIh gam ki-ukna hong kho suaksuak nak leh education system zong nitumna lamte zat dan zong akizat hun hong om ding pelmawh ing ka um hi. Tua lo masiah bel hun lui lai mah bang a, ih kivei dengdeng lai ding mah hi phot ding hi. Hun khat lai in Zomite Laisiangtho sangkah in sum neilopipi bing phut a, India ah sang ih kah mah bangin, lai pil lai siam zaw deuhte leh sum leh paai a nei zawhiatte in zong gamdang ah sangkah ding khawng ih tup ngam ih sawm ngam himhim ding zong kisam mahmah ta ka sa hi.\nA tawpna ah hih thulu tawh kisai in, ka pulaaksa om mah bangin, dawn kikna pen kei mahmah zong engineer khat ka hih nungsang dawn thuah kul kasa nawn kei hi. Ken dawng mah leng zong kei mimal ngaihsutna leh aituam vaii hong suak lel ding a, laisim mimal khat ciat ii kilamthakna dingin piang zuahzuah tuan lo ding ahih manin, ken kong dawng nawn kei ding hi. Tua hi a, hih thului tungtawn in laisim mimal in nangma kivakhna, uukna leh tupna tung tawnin khensat theihna lungsim ih biak Topa Pasian in hong guan kim ciat ta hen la, hong gualzo sak kim ciat ta hen cih ka thu ngetna hi. Lungdam, Topha Thupha! Pu Awn Za Pau\nPrevious: Na Thei Na? ~ Dr. Dongno\nNext: Malaysia ah Methanol tawh akibawl zu atuh dawnkha in asihlawh mi 6 phakhin\nTulaai Leitung Thuthang Tuamtuam Updates April 12, 2015


url: =Nupi khatin atate 2 inntung pan khatkhitkhat lawnkhiasuk, 1 sipah :: ZOMI DAILY\nposted on 7 January 2018 at 7:21 pm Lomkholna: Korea, News, Sawltak, World\nSouth Korea gamsung ah nupi khatin atate nihtak inntung panin lawnkhia cih Korea Herald pan kiza hi. Tua inntungpan in alotkhiat atate lakah kum 4 aphapan pasalno khatpen sipah a, adangkhat kum 2 aphapan numeino pen silo in, ahi zongin liamgawp hi.\nPolice te genkhiatna ah tua nupinu in atate pen aomna Apartment ii Balcony panin khatkhiat khat alotkhiat hi ci’n Friday ni in genkhia uhhi.\nTua naupang nihte pen inntung panin anu in lawnkhia in, Apartment ii anuai pak huan sungah kimu hi. Pasalno pen asisa in kimu a, numeino pen asihloh hangin nakliam mahmah hi ci’n Police te’n gen uhhi.\nAgeinai pak huan sungkhat mahah tua naupang nihte ii anu’ luanghawm zong kimukhia cihi. Deliverman khatin tua anu luanghawm mukhia in, tuaciang in Police te zasakpah a, Police te’nzong hihte innkuan tuahsiatna khatkhitkhat amukhia uh ahihi.\nPolice te upmawhna ah amasa in anu in atapa pen asihdong mekcip masa hiding ci uhhi. Tuakhit ciangin amau omna Apartment ii Balcony ah paipheipih in, atate khatkhit khat khiasuk hiding ci uhhi.\nMore: Thai numei khat ata asuahkhiat khitciang in inndawl 17 panin lawnkhia\nTuakhit ciangin anu zong “Emergency Staircase Window” kongvang panin amahleh amah ki sihbawl hiding ci uhhi. Ahi zongin hih tuahsiatna akician in kumpi thunei te’n akanciansan laitak uh cih kiza hi. Sawltak #zomidaily\nPrevious: Tuhun tukhang leh tuni a Zomi\nNext: Malaysia, Cheras leh Bandar Sunway vengsungah palik te’n damiah 2 kaplum\nVondeih Kep Ding – 75 (Dimno’ Pa)


url: =India gamsung ah Passenger Bus khat kenkia in mi 44 sipah, aliamzong 3 om :: ZOMI DAILY\nposted on 1 July 2018 at 10:05 pm UTC+9:30 Lomkholna: India, News, Sawltak, World\nIndia gamsung ah Passenger apua Bus golpikhat tuni Sunday ni in tuahsia ahih manin, mi 44 takin sihlawh cih AFP pan kiza hi. Tua Passenger Bus pen Northern India, Himalayan State of Uttarakhand sung aom kendang lampi khatpanin akiasuk ahihi.\nTua Bus tuahsiatna akizak ciangin cimawh dongtuak te ahonkhiading in Search & Rescue Crew te’nzong aphual ah delhpah uhhi ci’n Police te’n genkhia uhhi.\nDisaster Management Official Deepesh Chandra Kala in agenkhiatna ah Passenger Bus tuahsiatna hangin aphual ah mi 44 sipah a, adangzong aliam mi 3 bnag kimukhia hi. Asi aliam te hotkhiatna “Rescue Work” pen aki sepsanlai ahihi ci’n genkhia hi.\nTua Bus Driver in mawtaw hoihtak lenkiptheilo in lampialkhia hi. Kendang ah akiatsukna in Bus pen phelnih kisuahin, akhawngtawng luitaw bekah tusuksuak vingveng hi ci’n genbeh hi.\nBus tuahsiatna Photo aki khahkhia sungah Passenger Bus pen atunglam akhuhteng ki zutkhiamang in, mawtaw zong natsiat mahmah hi.\nIndia Prime Minister Narendra Modi inzong hih Bus tuahsiatna ihzakkhak manin nakpitak in ihdahpha mahmah hi, asi innkuanpih tetawh kibangin ihdahkhawm hi ci’n genkhia hi.\nVideo: At least 44 people were killed in northern India on Sunday (Jul 1) when a passenger bus crashed into a gorge in the Himalayan state of Uttarakhand, officials said. Search and rescue crews were at the crash site in hilly Pauri Garhwal district northeast of New Delhi, police said.\nTuaban ah aliam tezong amanlangin adamsiangkik mengmeng nadingin thu kagen hi. Rescue Operations tezong asepsan laitak uh hi a, kumpi thunei te’n tuahsiatna phualah akisam bangbangin panpihtheih bangbang apanpih laitak uhhi ci’n Prime Minister’s Office te’n Twitter tungtawn in gelhkhia uhhi.\nKumpi thunei te’n hih Passenger Bus tuahsiatna vaitawh kisai in ahang taktak kicianin kithei nailo hi ci’n pulakkhia uhhi.\nAhi zongin India gampen leitung ah lamzikpi tuahsiatna atampenpen gamkhat in akiciamteh ahihi.\nKumsim in India gamsung lamzikpi tungah tuahsiatna hangin mihing 150,000 bangin sihlawhden uhhi. Atamzaw tuahsiatna pen lampi hoihlohna, mawtaw tezong hoihtak aki puahlohna leh mawtawhawl tezong limtak in ahawllohna hangin tuahsiatna tampi apiangden kici hi.\nMore: India pasal khatin gilzang sungpan in siktukilh 639 ki lakkhiat sakthei\nNungdiak April khasung inzong Himachal Pradesh State ah Passenger apua Bus khat luisung ah kiasuk in mi 30 takin sihlawh uhhi. Asi lakah naupang bekbekzong 27 tak kihel uhhi.\nTuahunsung mahin Madhya Pradesh State sungah mopawisiim dingin apai mawtawkhat lei tungpan kiasuk in mi 21 takin sihlawh uhhi. Sawltak #zomidaily\nPrevious: Ihmutna le Hauhna laibu sungpan a lian 4 sungteng\nNext: Malaysia gamsung Operasi kipanta, zankhatthu in mi 229 kimankhin


url: =Suu Kyi in kilemna leh kihotheihkikna aom nadingin nakasemding ci’n kamciam ~ TK Lian :: ZOMI DAILY\nposted on 1 December 2016 at 5:16 pm UTC+9:30 Lomkholna: Myanmar, News, Singapore, Thangkhanlian, World\nDec. 1, 2016: Kawl galkap ten Muslim Rohingyate tungah thagum tawh a ngongtatna hangun leitung bupin Kawl kumpi mawhsak ngeingai hi. Hih bang hunin Aung San Suu Kyi in Singapore ah “Business Forum” khawmpi ah Kawlgam-ah gamdang ten sum hong bawl nuamna dingun minam tuamtuam ten kilem takin a teen khop theih ding uh kisam hi.\nTua ahih manin kilemna leh kilawm tak kikna/kihotheih kikna “peace and national reconciliation” om theihna dingin na ka sem ding hi ci-in kamciamna nei hi. Ahih hangin Rakhine State sunga thatang zang-a suksiatna, liamsakna, kivuakna leh ngongtatna (violence) thu gen lo a, mualtungmite tawh buaina thu zong gen vet lo hi.\nSuu Kyi pen Singapore ah ni thum tam ding a zin ahi hi. Singapore pen Kawlgam-ah China khit foreign investor tampen ahi hi. Rakhine state ah buaina hangin Bangladesh gamgi-ah Rohingyate tam tai mahmah uh a, galkap ten ong hon buan (gang-raped), bawlsia a ci leh galkap ten Rohingyate tampi a thahna thu uh gen ding uh hau thei mahmah uh hi.\nSuu Kyi in, “Na theihsa mah bangun tona (challenges) tampi kinei in, kituak hi. Ko gam pen minam tuamtuamte teen khopna gam hi a, Singapore in na kisialpih uh kip/kho tak-a omna (stability) leh deidantuam nei loin thukham kibangin thukhenna (rule of law) na neih bangun Kawlgam in zong tua bang ngah/neih theihna kihanciam hi.\nGam kip tak-a om lohna munah kuamah in sum bawlna (business) leh a meet dinga sum bawlna (investment) nei nuam lo hi. Kawlgam ah kituah lohna gam tangthu (history) saupi ka nei uh hi. Tua ahih manin kilemna leh kihotheihna a om kik theihna ding pen ko adingin a poimawh bel ahi hi,” ci-in hih khawmpi ah gen hi.\nSource: AFP/ Thang Khan Lian\nPrevious: Turkey gamah Boarding School meikang, numei 11 si ~ TK Lian\nNext: Saudi kumpipa’n numei te mawtaw hawlkhuan piata ~ ZD


url: =Biakna Pawlpi Khenkhap: Minam kikhen :: ZOMI DAILY\nposted on 9 June 2016 at 7:21 pm Lomkholna: Article, Biakna\nZo pau tawh lai kigelh tam nai het lo a, a kigelh sunsun te pen minam vai, biakna vai leh khantohna ding cih bang ahi hi. Minam vai a kigelh ciangin i kipumkhat theih loh na hiam, a hih kei leh kipumkhatna ding, minam makaite mawhsakna cihte bang hi deuh se hi. Tua lo a biakna thu a kigen ciangin lah kha thu bek mah ci tentan in, mihingte kikal thu khong bang Pasian thu tawh kisai kha lo kei bangin kingaihsun mah bang hi. Khantohna ding thu a kigen na peuhmahah Japante, Americate, tumlam gamte, adg., bang ci khantoh hiam cih bang kigen pha ciamciam hi.\nAhih hang, i Zogamah khantohna a om na dingin bang cih ding cih pen gen phak hi nai lo lai hi. Hih bang te limhtak a kikupna a om theih na dingin ei leh ei kivaihawmna a kician mahmah neih kisam masa a hihna thu hong phawksak hi. India kumpi ukhna nuai a om Zo mite in bel kipawlna, biakna tawh kisai lo zong kinei thei a, zong suakta takin na kisem thei ahih manin minam makai cih tuam ding bang zong om tei hi. Ahih hangin Kawl kumpi ukhna sung a om Zo mite in biakna lo buang kipawlna neih theih mel lo, bek tham lo-in biakna pawlpi nangawn in suakta takin na sem thei lo lai hi. Hih ci bang dinmun a ki-om ahih manin biakna makaite tauvuan lian mahmah a, ahih hangin kimkhatte a nasepzia uh minam a ding a nongkai thei pawl khat om hi. Tuate kikum leng cih ngaihsutna tawh hih thuluii kong gelh ahi hi.\nKhristiante a dingin leitung vai leh biakna vai cih kikhen tuam thei ding hi lo hi. I nek i dawn nangawn Pasian vangliatna a kilatna dingin a ne a dawn ding te hi hang. Tua ahih manin biakna makai i cih te zong minam makai i cih phadiakte tawh a kilamdangna om thei tuan lo khat hong suak hi. Pasian in Zo mite minamdangte ukna nuai a om dingin hong deih tuan lo ding hi. Tua ahih manin, Israel te bangin i ginatlohna hang un mite khut nuai-ah a om i hi uh hi. India kumpi ukhna pen mipi ukhna (democracy) hi a, tua ahih manin, i sanggamte in Mizogam state nei-in amau leh amau vaihawmna kineih ta uh hi. Mizogam pua lamah omte in mite ukhna nuai-ah om in i Zo ngeina na ngawn zuun zo lo liangin haksatna leh nelhsiahna i tuak uh hi. Tu ciang dong hih bangin haksatna i thuak zongin minam vai-ah mapangkhawm thei nai lo lai zen hi hang. Hih pen bang hang hi ding hiam? Bang hangin Zo mite kikhen zak pha diak se ahi hiam? Bang hangin Pasian khat bia tektek na ngawn kideidanna uang bawl se i hi hiam? Bang hangin laipil laisiam tam tektek kikhen zak tektek se i hiam?\nHite i ngaihsut ciangin lungliap huai ngeungau mahmah hi. I neu tung pek pan pankhawm hatna cih a thei lo kuamah om lo ding hi. Ahih hangin, tu ciang dong a pangkhawm thei lo Zo minamte i hih pen dahhuai hi. Mite in hong khenin i Zogam hong tenneensak gawp na pi in, tua teng hun sa lo-in ei leh ei kalah gi a khung ditdiat lai te i hi zen uh hi. Hih gi a khung te pen, a tamzaw pawlpi makaite bang hi zaw lai hi. Tua ahih manin biakna makai te in a sep ding uh, a vaihawmzia uh limhphatak kingaihsutkikna a neih ding uh deih huai, bekthamlo-in, lunggulh huai ngaungau hi. Jesu in, “Pa aw, amaute khempeuh pumkhat a suah theih na ding un ka hong ngetsak hi” na ci hi (Jn. 17:20). Tua ahih manin biakna pawlpi khatah a kikhawm khawm liailiai kimlai a khenkham ziau a, pawl dang tuamtuam a din te in, Jesu deihna tawh kituak het lo kha ngial ding hi. Tua ahih manin, i gam a lungdamna thu hong gen masate i nasepzia tawm i kikum masa ding hi hang.\nChin-Lushai Expedition (1889-90) in Britishte’n Zogam hong luh uh a, tua hun a kipanin Zogam hong uk uh hi. Tuama kum 1888 in Carson te nupa in Thayetmyo ah Chin Mission ci-in nasep na kipan khin zo uh hi. Hih hunin Zaang a om Zomite lakah Kristian suak bang zah hiam na om khin zo hi. Ahih hangin i Zogam Khamtung lamah lungdamna thu tung nai lo a, kuamah Kristian a suak om nailo hi. February 2,1899 ciangin Zogam khamtung lamah phual sat dingin hong kisa uh a, March 15 ni-in Haka khua Chin Mission Centre khat hong phut khe leuleu uh hi. Tuama, 1893 kum in Lushai Hills ah Lorrain leh Savidge te in lungdamna thugen na kipan khin tham ta uh hi.\nHih bang a Mission Centre phutkhiat cih pen, tuhunlai a tumlam gam pan a panpihna tawh a kiphuan ziauziau te tawh kibang khawl lo ding hi. Laura Carson i gelh laibu Pioneer, Trails, Trials and Triumphs i sim ciangin bang zahin haksatna, eite tungah lungdamna thu hong puak theihna dingun, na thuak uh hiam cih i mu thei hi. Pau theih ngei vet loh hong sin tawm uh a, damloh-hitang a tuah ciang nangawn un a kem ding om lo in, haksatna tampi hong thuak uh hi. Hih lungdamna thu pen itna tawh khaici bangin hong vawh uh hi a, tua itna om lo hileh tulai kimkhatten i lunggulh tinten na mun uh USA gam panin genthei thuak dingin hong kuan khia dingin lamet huai lo hi. Tua hi a, tuhun ciangin tua itna khaici pen bang ci bangin ei Zomite lakah posakin gahsuahsak i hi uh hiam cih ei leh ei kidot huai sa mahmah ing.\nNidang lai-in kipi-kitten lam tawh kisai-in hong khen thei thu bang zah hiam zehtang bang kei-in na kidek kei hi hang. Adiakin kaunei, ahih kei leh tua beh, tua khua, hiam cihte na kici-in na kideidan mahmah in zi-le-ta ding nangawnin kila ngam lo zahin na ki-om zen hi. Kristian i suah nung ciangin tuate tungah gualzo bangin i kingaihsun uh hi, a lungdam huai khat hong suak hi. Ahih leh tuhun ciangin bangmah kideidanna om lo-in kipi kitengin i om uh hiam? Jesu sungah pumkhat hi hang ci-in kristian tengin kideidanna gi i taang-tual (society) sungah i koih lai uh hiam? cih kingaihsut huai sa ing.\nZomi Kristiante sungah kideidanna pen hong khang semsemin tu ciangin Lai Siangtho khat bek zang khawmte nangawn, gtn. Tedim Lai Siangtho zangte bek nangawn – saandan, muhdan, khiatdan – kibang lo cizenin pawl tampi i kisuah zen uh hi. Muhdan saandan akibat loh manin eisung na ngawnah pawlkhatte saandan panin Kristian a suak masa a i gen theih zel uh Pu Tuam Hang leh Pau Suan te vantunggam tung lo ding mah tawh a kibangsak zong om ta hi-in muh theih bang om hi. Athur Carson te nupa, J. H. Cope te nupa, Dr. East leh a dangdangte hong puak lungdamna thu pen Lai Siangtho sung a kigelh teng mah hi a, bang hangin tu ciangin thu-um mi ciatciat kideidanna bawlin kilang pan sese ihi uh hiam? Jesu a dingin dahhuai lua lo ding hiam ci-in ngaihsun thei zel ing. Jesu in a lunggulh leh adeih thu in a nungzui a misiangtho teng kipumkhat ding thu a hi hi.\nKei ngaihsutna panin nidanglai a i kideidannate – kaunei, pau thelno khat le nih kibang lo, beh le phung, khua le tui – cihte pen tuhun ciangin hih muhdan / saandan kibang lo paulap a pawl tuamtuam (denomination tuamtuam) a i kikhen uh tawh a kilamdanna om lo hi ci lel ing. Tuhun ciangin mi khat’ makai utman, gamdang pan huhna ngah nawp man, ahih kei leh midang a kristian pihte tawh kiho theih loh man khong a pawl tuamtuam kidinte pen khangthakte a dingin nongkaina tampi piang sak hi. Midangte bangin Lai Siangtho version tuamtuam nei zo zong hi bek lo muhdan / sandan kibanglo i cih pen i thu theih i tel taktak loh man hi hiam ci nuam phial ing. Hih teng hangin mi a ki-it a kingai na ngawn buai lawh a, nungak tangval a deih na ngawn ten pih ngam lo in ki-om zen a, i pumkhat suah ding a deihpa a dingin lungliap huai mahmah kha dingin um ing.\nPasian thu pen ut bangbang i kaih ziauziau manin hong gawm ding pen hong khenzak pen i suahsak taak manin dahhuai sa mahmah ing. Tua ahih manin sanggamte aw limhtak ngaihsun pha thak dih ni. I damsung a na sem a, a nungzui ding a i ki-ap napa, To Jesuh, lungsim leh deihna bang ahi hiam ci-in ngaihsun pha thak dih ni. Pawlpi mite tungah khasia na kisak hun zong om dinga, vaihawmzia na deih loh hun zong hong om tham mah ding hi. Tuate pen pawltuam sat hiam, phut hiam na ding thu hi lo a, Pasian kiangah thungetna tawh koh ding hi zaw hi. Nang deihna leh Pasian a a kituah naak leh Pasian in hoih a sak bang leh hun asak ciang hong sem ziau ding hi.\nBiakna mahmahah zong kipumkhat thei le hang a hileh leitung vai-ah zong thukhat lakhat kisat khawm thei ding a, minamdangte in zong hong nawpneh lo in, hong zahtak ding uh hi. Tua bek thamlo-in, i Zolai mahmah zong zuun khawmin, eimahmah hamphatna dingin i zang thei ding hi. Tua ahih manin i biakna makaite in pawlpi dang hong phut khia nawnlo-in a om sa te a ngawn hong gawm khawm thei lai le uh i minam a dingin thupha naak hong hi ding a, Topa Jesu a dingin satan tungah gual zawhna lianpi hi ding hi. Ei Pasian nasem a i kingaihsut lai-in setan vanzat lianpen i suah khak ding lau huai hi. Gal zawhna dingin i galte pawl tuamtuam in i khen zawh leh zawhsa bekthamlo-in do zong ngailo thei hi. Mitungah vaihawmin a ukhzawh na ding un British te in divide and rule cih policy na zang uh hi. Pawlpi a khenkham ziauziau a, pawl dang phut ziauziau makaite pen satan divide and rule policy vanzat lianpi ahih khak ding lauhuai ka sa hi. Tua ahih manin a kuamapeuh, a diakin biakna makaite, kingaihsunpha-in, Jesu Pawlpi pen ei business empire bangin ngaihsun lo-in, sawm-a-khat hong lut behna ding deihna khong hiam in Pawlpi khenkham nawn kei le hang i Topa Jesu deihna tawh kituak ding hi. Tua sangin, Pasian hing bia teng kipumkhatin na semkhawm le hang Pasian a lungdam ding a, i minam hong kipumkhat sem ding a, cidamin khangto-in leitungbup in a theihphak hong suak ding hi.\nDr. L. Lam Khan Piang pen Jawaharlal Nehru University pan MA, PhD ngah hi-a, minam it khangno khat hi. Sang a mankhit ciang in, Jamia Millia Islamia, New Delhi ah Lecturer sem a, Department of Planning and Evaluation, National Institute of Health and Family Welfare ahzong Lecturer sem ngei hi.\nPrevious: Zeisu kuahiam? ~ Rev. Lian Za Tuang\nNext: Eite’ ading asia ageel ngeilo Pasian\nUp dan san dan ki bang lo pen Zomi te bek hi lo hi.Leitung bup ah up dan san dan ki bat loh na hangin pawl tampi a om hi a,Upna ki bat loh na hangin a ki khen a hi hi.Upna ki bat loh na hangin a ki khen i hih leh kikhen ding mah ahi hi.Upna ki bang lo pi in biakna ki pia khawm thei lo hi.A hi zong in upna ki bang pawlpi khat sung a om khawm kim lai in Mun leh Zaa thu neih nop na leh Mimal ki deidan na te tawh pawlpi a ki khen leh Jeisu pumpi a sat kham’ i hi ding a,Pasian lungdam peuh mah lo ding hi.


url: =Bethlehem Thu ~ Pu Thangboi :: ZOMI DAILY\nposted on 22 December 2017 at 5:31 pm Lomkholna: Article, Biakna, Thangboi\nTopa Zeisu’ suahna Bethlehem khua thu theihhuai asa ta ding in tawm suut dih ni e maw.\nBethlehem khua pen Palestine kiim a khua te lak ah khua upa mahmah tangkhua khat hi. Jacob te’ khanlai pek in omkhin hi. Bethlehem akhiatna pen “Ansaal” (house of bread) cihna hi. Ama’ min masa pen bel Efrath (Pian 35:16) hi in akhiatna bel gahpha (fruitful) cihna hi.\nJerusalem pan khang lam (southern) tai 6 leh furlong 2 na ah om hi. Ruth i khua lah hi a (Ruth 1:9) David i khua zong ahi hi (1 Sam 17:12). Israel te’ kumpi lina ahi Rehoboam in hoihtak in lampha kik hi (2 Khang 11:5-10).\nLeitung tangthu a mi minthang mahmah khat ahi kumpi kungpu (emperor) Constantine i nu Helena in AD 327 kum in Zeisu’ suahna mun tektek ah biakinn khat lamsak hi. Tua biakinn min pen Church of the Nativity kici a tulaitak leitung a muhtheih biakinn lak ah a upapen ahi hi.\nTua biakinn pen Samaritan te’n AD 529 kum in kumpi tawh akidona vuah nakpi tak in susia uh hi. Kumpi kungpu Justinian I in lampha kik leuleu hi. Muslim te’n AD 637 kum in la uh hi. AD 1099 kum crusade kidonapi ah Christian te’n a lakkik dong uh Muslim te’ khut sung ah kum 462 sung vilvel om hi. AD 1350 kiim pawl a kipan in Ottoman empire te’ khutsung tung a 1920 kum pan in British te’ khut sung tung hi.\nUNO i ukna nuai ah koih ding in 1947 kum in UN in khentat hi. 1948 kum Israel gam hong piankhit phet a Arab – Israel kidona khit teh Jordan te’ khut sung tung hi. 1967 kum Ni 6 Gal kidona ah Pasian in alamdang tak in Israel te gualzawhna pia ahih man in Israel te’ khut sung tungkik hi. Ahi zong in 1995 kum a Isael kumpi leh PLO (Palestine Liberation Organization)te’ kithukimna ahi Oslo Accords tungtawn in 1995 kum a kipan hih mun pen Palestine te’ thuneihna nuai ah ki koih hi.\nTulaitak in Bethlehem khua ah atengte pen atamzaw muslim te hi. Ahi zong in Palestine te zong tampitak mah Christian om uh hi. Mi 30,000 kiim teng hi. Leikiuli pan a pai khualzinmite pen hih Bethlehem khuamite’ nuntakna sihuipi khat ahi hi. Zeisu’ suahna khua ahih ban ah Jacob in a ngaih mahmah azi Rachael i han zong hih khua nawl ah om ahih man in tua munuam a pai bekbek zong khuai vaitung bang den hi.\nTuipi pan asanna pi 2,543 bang pha ahih man in Zogam khuahun sun phialmawk hi. December leh March kha kikal sung teng guah zu in khua zong dam ci hi. Zogam dan mah in January kha mah dam pen ci uh hi.\nBiakna tuamtuam te’ LST te in pasian khat suak ding ahih lam gentek uh hi. Ahizong in koimun ah suak ding hiam cih akician a gen omlo hi. Ahi zong in Pasian’ Kammal LST sung Micah 5:2 sung ah amun amual ding kician tak in nagen hi.\nLai nong simsak lungdam mahmah ing. Ka Lungdam Bawl letsong in na ngaihsut sak in.\nZeisu’ suahna tawh Pasian’ hong piak Thupha namkim nang leh na innkuanpihte’ tung ah hong tung ngiat hen. Amen.\nPrevious: South Korea ah kimawlna Fitness Center innpikhat meikang, mi 29 si\nNext: Malaysia gamsungah abeisa kalsung in Terrorist migilo 20 kimankhia


url: =Bawhlung Suih Khit Ciang - TUNGZANG NEWS\nBiakinn ah ka tun ciang ka zun suak ahih ciangin tuibuk ah ka lutsuak nuam hi. Biakinn kongcingpa in tuibuk na nawt a, a zo lian ahi hi. Ka lut thei diam cih ka dot khit ciangin 'hithei e' hong ci a, ka lut hi. Ahi zongin a nawtna tui keu nailo in tuibuk sual kawtlai hi. Ka sik ciangin ka kaihseng (phanat) tunga buan bang pawlkhat sual kawt ah kimu thei ahih manin 'den ciang ka nawt kik ding man sum nong piak kul tuak ei' ciin hong ciamnuih hi. Kei zong 'awle, hihen ou' ciin ka ciamnuih kik hi. Ka pusuak ciangin amah tuibuk kongkhak ah na dinglai a, lawmte tawh na kiho ngakngak lai hi. Kei zong 'koi ka sikna munte va nawtsiang ning ei' ciin a sualnawtna puanlom a bul pan manin ka saan sawm leh 'Heih, a taktak in nang hih len dingin kilawmlo hi,' hong ci mawk hi! 'Bang hang in maw?' 'Tuibuk nawtsiangna vante nang let dingin a kilawmlo hi, nang na hihna tawh kituak lo hi, nang dinmun leh kei dinmun kibanglo hi. Nang pen makai hi in kei pen nasem hi ing,' hong ci mawk hi. Dena ka ciamnuih uh pen hong thutak gen mahmah ta a, hong kisuanlah-huai phialta mawk hi. Ko, Zomi ngei ah tua banga a niam a sangzaw cih bang omlo in ka kideidan kei uh hi. Christian sungah zong tua banga a sangzaw a niamzaw cih bang omlo hi, cih koh upna leh koh zuihdan hi ka cih uh hangin. Noh pen makai hi in koh pen nasem ka hi uh hi. Kideidanna a om lian loh hangin kei adingin nang hih bang sualnawt kong sepsak ding kilawmlo hi hong ci zen hi.\nAhi zongin khatveivei ciang liangko kikim banga i om laitak a kingeksak, mite in hong 'sepsak leh' cih lunggulhna nei om thei hiam cih khawng ka ngaihsun hi. Lawmte khat in bel tuate pawl pen 'ki sia sak' ci in 'Sia Lungsim, Bu Lungsim' pua ci ziau se hi. Ann tuun nangawn 'hong phelsak in' ci nuam leh kilawm! Nahtang nangawn 'hong khehsak ve' ci hileh kilawm!! Ngabengte ciamnuihna ah, "Nangtang na duhna?" acih leh a lawmin, "Khehsa maw?" ciin dawng hi ci hi. Tua dan lungsim zong a nei omkhak theih, tuah khak theih hi. Ki bu sak, ki sia sak cihna hi ding hi. A bu, a sia te a bu hilo, a sia hilo cihna hilo in mite tungah a kilawmlo zah donga a lamet uh ciang mipi in cimtaak in nopmawhsa uh hi.\nTuibuk nawtsiang leh makai dinmun banga 'kilawmlo' cih bang zah donga ngaihsutna Zomi sungah i neih lianloh hangin tua zuulzuul a ngaihsutna a pai khat bel khatveivei om thei hi cih i phawk ding hoihsa ing. Tua bang ngaihsutna leh lametna a neite adingin a kilawmlo leh a vallua hi cih theiin mipi in tua tan thupisalo uh hi cih a phawk uh zong hoih hi.\nKhatveivei lah Zomi sungah kihelzau lua liang in i makaite nangawn zahtak dan kisin hetlo in i meltheih bawl lua liang leuleu hi. Nam dang khat makai leh pu aw, pi aw ci napi Zomi khat makai hileh 'ka theihsa hi, ka muhsa hi, a khua a tui zong ka theih hi' ci hilehang kilawm phial in kithupi bawl, kizahtak bawl kisiamlo hi. Hodan, kholhdan kilawm zong zang thei mello in kipheng om gawp zong a baih mahmah himawk hi. Zomi te khantohna kum za tampi pha nailo i ci kha ding hi, zong himah hi. Ahi zongin midang ahih cianga zahtak bawl khuankhuan in Zomi teekteek ahih cianga lawmbawl lua, meltheihbawl lua, theihsa bawllua cih pen kilekkimlo hi. Midang i hopih zah mah in i Zomi pihte zong i bawl ding a kilawm naciang khat om hi. Ulian hong pai ding ciin khuazang a a dawn uh leh a khuapihpa uh ulian na hi, mi khat in, "Eh! ulian hong pai ding ka sak leh ka khuapihpa uh na hi leltak" ci hi cih ciamnuih cihtak a kigen kaza ngei hi. Zomi bawk thum sangin namdang san thum khat zahtak bawl nuam zah a mihai khawng zong mihing om theih hi.\nZomi te kikhangto zaw in kilamto diaidiai hi hang. A khangto a kahto mite gamtat bang hi a, a khantohna uh bang tawh kiteh a, bang tawh kiciamteh, kisit hiam cih i theih tohtoh zong hoih hi. A niamte sep ding tua, a sangte sep ding tua cih bangin khentatsa leh koihsa omlo hi. I Topa Zeisu hong sinsak bang 'kiniamkhiat a mite ading nasem hih ding' hizaw lai hi; kiphatsak nading, kiliatsak nading om vetlo hi. Gamtat kilawm pen a pilna te muh ah zahtak huai a, a haite muh ah etteh huai a, mittawte in zong cim kilkel in mu in bilngongte in zong ciantak in za uh hi. Tua zaha sangto munzang ah Zomi te i kalsuan (nuam)ta hi. Topa in hong huh ding hi. A kilimneih hilo, a kibawltawm hilo, a kithanuamsak tawm hilo a thanuam ngiat, a kithukhualsak hilo a thukhual ngiat, a kipilsaktawm hilo a pil gamtat ngiat, a hoih a thei a agen bek hilo in a hoih a kilawma gamta thei, gamta siam Zomi hikim dingin i biakin Pasian in hong siamta hen.


url: =Huhna Khempeuh Alimci Hi-kimlo :: ZOMI DAILY\nHuhna Khempeuh Alimci Hi-kimlo\nposted on 23 March 2015 at 11:29 am Lomkholna: Article, Zokhai\nMinam vaai hitaleh biakna vaai hitaleh kipawlna khempeuh-ah thulehla om-a, thusa om-in thuvaan akiguanna aziak-pen tua kipawlna acidam nading, abit nading, akhantoh nading leh avaangphat nading ngiimna ahihlam kithei kimciat dinghi.\nKipawlna khatpeuh-ah, upa makaai khatpeuh-in ama’ uutthu, ama’ hoihsak bek-tawh thukhensat ziauziau lo-a, kuppihding atuam-a akiseh mite akilawm bang-in akuppih khitciang-in amaute’ khensatna tungtawn-in masuan kizom zeel-hi. Makaai upa khat-in ama’ hoihsak: ahoihna gencian thei, asepsuah ziadingzong thei, mapan ziadingzong kiginkholhna aneihteng-tawh alawmte adiak-in amah-tawh thugen vaaihawm ding-a akiseh koppihte’ kiang-ah thusunna bawl-a, “ahoih ahihlam” alawmte atheihsak khitteh thukhensatna-ah buaina omlo-in kilungkim ciat-hi.\nThukhensatna tungtawn-a kalsuanzia hihbang hi-a, minam vaai-ah hitaleh biakna vaai-ah hitaleh hih paizia lo-in aki kalsuan ciang-in makaai upate kiphunsan thei-a, tua ciang-in, thumaanthutak deih-a apualaakngam mipite’ lakpan hong-om takteh “makaaite’ thu manglo, thutuampeek, nungzuih siamlo…,” ci-in makaai upate’ naaihuai tengleh makaai upate’ maaipha angahtuam-nuam mite-in siatgen-in langbawlna kipan thei-hi. Tuabang-a langbawlna athuakte inzong thudam-a akigen theihloh nungsang, “hihbang makaai upa…,” ci-in lungkia-in paikhia ahihkeileh kiheenkhia thei-hi.\nHihbang muhlehtuahte I’ minam sung-ah piang zomto ngekngek-a, tuni dongmah, maailam ahzong akizom totoding dinmun ahihi, banghanghiam cihleh Zomite ataangpi’ lungsim-ah tu-a neekpak dingciang muhna leh tu-a mite’ pahtaakpak dingciang bekmah kimu-a, Kawlte’ thuciin: Lee-thu-saa “ateii pen-in nezo” cih lungsim a-Kawlte’ sang-in kinei zawgawp tahi. “Amaaizum theite, azahkaaite asumh” ci liang-in maaizum nameel theilo-a, neekpak, dawhpak dingciang bekbek ngaihsut leh lunggulh-in akinei dinmun ahihi.\nTua ahihman-in minam, biakna, tualsung-a kipan kipawlna kimciat-ah lutang ahihkeileh innbul kineituam ciat-a, tua innbulte’ cih bangbang amangzoteng “pawlmi kipsuak/standing member”-in kiko/cih kimciat simsim-hi. Tua bang-in maaitang leh beh/phung, unau/tanau thu-in kipawlna vaaihawmna phual-ah mun honglaak ciang-in kipawlna hi nawnlo-in innkuan khat sung-a “I’ pa’ deih/cih bangbang-a I’ tat diamdiam”paizia-tawh hong kisuun-hi. Athu-inla, “democracy” cici kawmkawm-in, “thuneihnaletcipna/dictatorship”-tawh akalsuan ciatciat I-hihlam kiphawk khalo-hi.\nThuneihnaletcipna paizia-ah mipi’ lungdeih kaihkhopna om lo-hi. Akilawm ding-in mipi’ kiang-ah dawpna, dotna akibawl teei hang-in, khensatna leuleu ciang-in mipi’ tungpan akingah lungdeih pulaakna-tawh kizawitawn ngeilo-in, makaai upapipa’ deihna bang-in kikhensat ziauziau-hi. Tua bang-in Kawlgam thuneite-in hong ukzawh hong sawtluat man-in Zomite-zong tua kalsuanzia-mah deih ngaungau, hoihsa ngaungau hilehang kilawm zahdong-in tua kalsuanzia kizangh-a, makaai upate-tawh tanau/naaihuai zawdeuhte’ ading-in, “innkuan vaaihawm cihpen itna maantak-hi, Pasian’ deih-hi,….” amawkcih saamhang-in tanau/naaihuai lote’ ading-in kipaampaih seemseemna suak toto-hi.\nHih kalsuanzia leh nuntaakzia-in Zomite hong nelhsiahcip laaitak-in, hih nuntaakzia’ ziak mah-in minam sung-ah “hamphat nading ahih naakleh, kamkhat’ ading ahihnaakleh kidot, kikupzong kuul selo” ci-in mipi’ lungdeih cihthadah seppihte’ lungdeih nangawn dong manlo/nuamlo-in laziau, neziau, dawnziau cihte Zomite’ nisim nuntaakna suak maita-hi. Lamkhat pan-in “meetna ahih peuhpeuhleh laakmanman-a laakding hilel” cih-pen kipaksak mahmah-a, ala-manlo a-omleh ahaii, ateiilo, adualdaap, azahkaai ci-in kineu-et sim zawzek zahdong-in Zomite tualniam laai-hi.\nTomkaalno Akimangte Mitsuanna:\n“Neektheih, dawntheih, gilvah sakthei, dangkeu phasakthei,…” khempeuh supna hilo limlim-in “meetna” cih muhna-pen naakpi-a atoii ahihlam phawkthak ciatni. Tu-a I’ anneek denmah ciang-in gil sung-ah kigawizaan-in daaileen buuk-ah atungding, tu-a I’ tuidawn denmah ciang-in aniinteng I’ kal-in khaih ding-a, zunbuuk atungding,… bangmahmah iiplah taak/tham ding-a akho omlo-hi. Akimanh hun tomlua mahmah-hi. Ni khat nangawn kimanglo cihtheih ahihi. Zomite-in hih tomkaalno sungbek akimang muhtheihpak nate bekbek ki-mitsuan ciat-hi.\nTomkaalno kimang nate mitsuanna-in hun sawtpi’ ading naakpi tak-a supna lawhthei tawntung-hi. Khazihmi lote-in hongna telsiam unla: Elisha’ nungzuuipa Gehazi-in tomkaalno kimangte a-iiplahpak mah-in Naaman’ phaak natna khempeuh amah leh atu-khang ata-khang dong-ah belhcip-hi. Isaac’ tapa Esau-in tomkaalno kimangte a-\nduhpak man-in innluah thupha khempeuh taanlawh-hi. Achan-in tomkaalno kimangte aseelsim man-in ama’ minam buppi-in gaal lelhlawh-a, amah leh a’ innkuan buppi-in sihlawh uh-hi. Judas Iscariot-in tomkaalno akimang sum amitsuan man-in a’ Topa lehheek-a, gui-awk lawh-hi. Ananias leh Sapphira nupate-in tomkaalno akimang sum amitsuan man-in sihlawh uhhi. Khatveivei “meetna hilel ve-e, sum hong kipia, an, meh, zu, letsong…. Pasian phat-a lungdam tak-a saanding hilo-maw,” I-cihte anua ciang-in naakpi tak-a supna kipatna hithei den-hi.\nTomkaalno cih ciang-in saupi hilo, hun sawtlo cihna ahih mahbang-in tomkaalno’ ading khualna leh muhna leh saanna khempeuh thu saumuh lohna hipah-hi. Thu saumuh lohna-pen khang tampi’ supna hiden-hi. Ataangpi thaangsiahna nam khempeuh ol-in, iiplahhuai-a, duhhuai leh deihhuai sese-hi. Eden Huan sung-a ‘neek lohding singgah’-pen Laai Siangtho mahmah’ genna-ah, “neek nop-huai” kici sese-hi. Gaal akilehzol ciang-in anuampen-mah, lamdawtpen-mah, iiplahhuaipen asakding keekkeekte-mah zangh-in kilehzol-a, tua ciang-in kibuluh ziau-hi.\nThusau Etna pan-in Pankhopna:\nThu saumuh akisa mahmahte nangawn-in khial theilaai ahihleh thu saupi a-enlo mite peuhmah khialhbaih zawthamding cih thumaan ahihi. Thu-pen I’ khuak batzawh tantan asau theithei etsawm tantan-a, I’ muhcian zawhloh a-omleh athei zawdiakte dotding, tua kidotna-pen kamkumna hong suakding-a, kamkumna-in kitelsiamna leh pankhopna hong piangsak thei-hi. Thu saupi I’ etnop ciang-in baihlo ahihman-in thulakmi’ thulahna kisam-a, thulakmi cihpen “asiamsa leh apilsa-a asuak omlo” ahih ziak-in “muhlehtuahna ahau” mite’ thulah (advice)te manpha thei-hi. Teekthu moiithu hilo-in, “muhlehtuah (experience)” ahau mite-in thu saupi mu-thei uh-a, tuabang thulah I-lunggulh theih ciang-in ateek akhang-in kiliatsak, kiniamsak omlo-in kidottuahna leh kamkumkhopna kinei thei-a, tua-in pankhopna hong tunpih dinghi.\nAmawk-a Ngah khempeuh Thupha Hilo:\nTomkaalno kimangte mitsuanna-in “amawk-a ngah khempeuh lunggulhna” ziak ahihkeileh tua lungsim piangsak hamtang-hi. Hong nawt khaakleh kibawlpha pahlel ni-in: tulaai Pasian’ naseem akici Zomi (avekpi hilo) tampite-in amawkna-a ngah khempeuh Pasian’ Thupha cih-mah bulphuh-in mawkngah nading lampi-mah sialsial, ziikziik uhhi. Pasian’ naseem-in mipi-in aseh-uh ahihman-in amaute’ zialehtong ki-encik ciat-a, etteh (role model)-a akinei taangpi ahihman-in amaute’ zialehtong ziak-in minam buppi dektakte’ lungsim-ah mawkngahna kimitsuan kimciat-hi.\nMawkngah khempeuh “Pasian’ Thupha hi” ci-a, saanpah phangphang-pen Pasian’ mite leh mi-thupite’ zialehtong hilo zaw-hi. Pasian’ lawmpa cihna angah Abraham-in azii avuui nading leitang Hittite mite’ kiang-ah agen ciang-in, “Athahaat makaaipi-in hong mu-ung, bangmah hongpia kei-in, ka’ neih-uh khuul hoihpen-ah na’ zii vuui-in, ko kipaakding hi-ung,” acih hang-in Abraham-in, ama’ deihpen khuul omna lozau neipa Ephron’ maai-ah kuun-in, “Hehpihna-tawh na’ lozau honglei sak-in, ka’ zii ka-vuui nading” ci ngeungeu-a, nguun tang 40-tawh lei teekteek-hi. “Alas! Pasian’ thupha hilo-maw,” ci-in mangpah phuamphuam lo-hi.\nPasian mahmah-in, “Ka’ pahtaak Ka’ naseempa” acih Kumpi David-in meihaal-biakna leh kilawmtaat-biakna apiak nading-in loneipa Araunah’ kiang-ah agen ciang-in, “Kumpipa-aw, la tapeuh inla, na-lungkim bang-in Topa bia in. Hiah sagawh biakna ding-in ka’ bawltalte zangh inla, bawngleengte meihaal biakna singcih ding-in zangh in,” ci-in iitsiitna om hetlo-in pia-hi. Kumpi David-in, “Keimah-in amanh-zah ka’ piakloh-in Topa ka’ Pasian ka-bia keiding,” ci-in nguun tang 50-tawh lei teekteek-in Pasian bia-hi. Pasian’ mi kiciante-pen “Hihkaan Pasian’ Thupha om dingmaw,” ci-in kitaaklah laplap cihbang om ngeilo uh-a, Khazihmi diakdiakte’ etteh thamcing ding-in gamta uhhi.\nMinam, biakna, tualsung koikoi-ah upa hausa, makaai lubawk diakdiakte-in naakpi-a thumuhna sausak-a, mawkngah nate leh tomkaalno kimangte mitsuan lohding naakpi-a kisin kuulding-in ka’ seh-hi. Mawkngahte mawkbei-ciang hileh poilo-a, ahizong-in I’ hausa, upa, makaai sepna-a mipite’ maailam supna lianpi khaici atuhtuh I-hih khaakding-mah alauhuaipen ahihi. Makaai, haupa, upa, biakna makaai upate-in hih hong kisinzo peuhleh amaute mipi’ etteh ahihman-in minam buppi I’ piicin hunding sawtlua nawnlo dinghi cih keima’ uplehsaanna ahihi.\nTuhun Zomi minam-vaai naakpi-a asosaan hunsung kidopding tampi omding-in ka’ seh-hi. I’ kongtual, sumtual, inntual-ah bu hongtom-a, I’ thuneihna hong nelhsiah ding-a mapangte-in bangbang hongtah zong-in neekloh, laakloh, saanloh-mah minam’ maailam ading-in hoihzawtham dinghi. Tua bangte saanna-pen Pasian’ zia hilo-hi. I’ laaizom khat’ gen bang-in, “kisapteng ngenngending, kihuhsak gawpding,” cihpen muhna toiilua hi-a, amau’ gamtat theihna zahvaal bangmah peuhmah hong piaklohding lamtak atheilo ahihi. Amau’ tungpan-in theen-sawm/za ngahmah lehang-a, I’ gamlei hong neileh khangthak Zomite-in I’ mawhna hong maaisak zolo ding-a, sila suahlawh dinghi.\nHunkhat laai-in, Chin State sung-a hausapi khempeuh’ tung-ah Kawl Gamukte-in sumtang honkhat pia uh-a, tuulza 8- pan-in, 4, 2, tuul-sawm 8, 2 cihbang-in pia diudeu-hi. Tua hun-in hausate lungdam mahmah khading-hi. Ahizong-in tua’ ziak bekbek-in Kawl Gamukte-in, “Na’ gamleitang-uh hausate’ tungpan-in ka-leisa uhhi,” hongci hileltak mawk-a, ei khangthakte’ thuaklawh, suplawhna bulpi ahihi. Tu-inzong Kawl Gamukte baan-ah tualgaal kido hilopipi-a hongthat, hongsuam, hongbuan, sum hongsut mite’ khut pan-in I” khua I’ tui, I’ gam I’ lei asukha theiding thaang-antah (bait) te kithukhualsak-hiam, duhluat deihluat man-hiam-a “Pasian’ zia” mawkcih-a laakding, saanding-pen kilawm hetlo-hi.\nMihing I-hihleh kikhial vatthei mah-hi, ahizong-in tua khialhna-tawh akisuun mahmah khialhna khatvei khialhkiik teeiteei ding-pen mihing maan hi nawnlo-hi. I’ pulehpate’ hun laai-in khialzo hihang. Zehphi khinzo hihang. Khial kiikkiik, zehphi kiikkiikding I-hihiam? Pasian’ naseemte inzong citaktak leh siangtho tak-in Pasian’ na-mah hong seemleh lunggulh hihang. Minam makaai upate inzong muanhuaitak leh thumaantak-in minam hong makaihleh lunggulh hihang. Siamsinte-in lukhuneelkaai-bek mitsuan lo-in, siamcinna (qualification)’ ading-in siam hong sinleh lunggulh hihang. Hausa upate inzong ‘hausa’ cih minpua lianluan nuambek hilo-in, khualehtui’ phattuam nading-mah hong mitsuanleh lunggulh hihang!\nSumbawl paaibawlte-in khattang aituam hauhna’ adingbek hilo-in, unau, behlehphung, khualehtui’ nopuampih nading-mah hong mitsuanleh lunggulh hihang. Lokuan singpua-te inzong “kumkhat kham peuhlehang” cilo-in, logiit, sawllaak, lohon, anlaak hih hunteng lobuang hun-awngte zatsiam-in inntung innnuai, kongte, phaitamte-tawh kilawmtaatna lam-ah kisinleh lunggulh hihang. Biakna avom akaang kideidanna omlo-in, eima’ upna ciat-tawh khatlehkhat kizahtaakna leh kithupiibawlna khangkhaan theihding lunggulh hihang. Khua khatlehkhat kineubawl kisimmawhbawl cihte khiam-in, kilawmtaatna leh ki-unauna khangkhaan theihding lunggulh hihang.\nHihte sepsinna (practice) kip an lehang kuama’ huhna kisam tangtang loding hihang. Upazil-a Leitung Gamcinnamzil Pawlpi leh Gamcinnamzil Lawmh Sum te pan-in atheentheen asaangsaang-a minam huhnate ngahding muituum (target)-a neihding thupi zaw-hi. Hih huhna namte-pen ei’ gamlei-ah thuneihna I-neih loh-in akingah theinamte hilo-hi. I’ gamlei-ah thuneihna I’ ngah nading-in, apuatham alimci bang-a akimu minam hong susia-nuam mite’ citpiak nengneng nonote ciimsan tak-a nolhsiamding kisam-hi, banghanghiam cihleh khang tampi’ thuaktheih guu (poison) ahihi.\nTomkaalno kimangte etpak, muhpak-in apuatham limci khamah dinghi, nam viauviau khamah dinghi. Khoih kei-ni! “Haai sung-a aphuan seuhseuh, asan kiuhkeuh leenggahzu en kei-in,” acihbang-in, et-in nei kei-ni. Ane adawn khinsate-in hum nuam-in athukhuallua bang-in hong paupau uhlehzong neeksa zahtaakna ahihman-in thu lak-ah hello-in, thungetsak zaw-ni! Amaute’ ziak-in I’ minam akisiatding phal ngamding I-hihiam? Nang leh kei’ sepding kilawmte seem-ni. Thumaanna leh muanhuaina-tawh kipanpha-ni. Tua hileh Zomi Zogam hong paalluun dinghi.\nPrevious: Vasa dangtawh akibanglo “Muvanlai”\nNext: Tua Thawhkik Ni (The Resurrection Day)


url: =ZAM Thupuak :: 18 September 2016 :: ZOMI DAILY\nZOMI KHUADO PAWIPI PANKHOP NGETNA :: Zomi Ngeina Khuado Pawi picing takin I bawlzawh na dingin sum leh pai tampi kisam ahih manin muanna leh lametna lianpi tawh Khuado Committee in anuai a bang in ma i pankhopding kong zawn uh hi. *Khuakhat pan RM200 pan a tungsiah.*Biakna pawlpi khat ciang RM 300 pan a tungsiah.* Khua kipawlna leh Pawlpi pan bek hilo in, mimal inzong piaknop zahtek kipia thei hi. Tua banah khuado pawi a ding hong pia khinsa pawlpi leh khua kipawlnate tungah genzawh loh lungdamna kong pulaak uh hi. Topan na thungetna uh hong dawng tahen.Zomi bup akua maciat in mapangkhawm dingin muan na leh zahtakna lianpi tawh kongzawn uh hi.\nKhuado pawi a ding hong pia khinsa pawlpi leh khua ki pawlnate tungah genzawh loh lungdamna kong pulaak uh hi. Topan na thungetna uh hong dawng tahen.\nZomi Youth Association zumpi pan zaksakna tawh ki zui Zomi dongtuakte pianpihna phualpi ZYA, Zogam lei tang pan khua 101 ah kiphut in, itna sisan tawh Zomite nuntakna honkhia in mipi a neupen tungah itna tawh a semkhia kipawlna hi. A theibek hilo in Zomite a ding na sem tampi kipawlna zumpi lamna ah nang zong na kihel nop leh Malaysia gam pan a khak nuam peuh in ZAM ah hong puak un.\nUN ZUM AH HUH KIGEN THEI\nNuntak haksa, damlo leh Nupa kikal buaina cih te ah huh kigen thei hi. Ahi zongin huhna a gen nuam te in Min, UN Card no., Contact No., Huhngetna ahang, a masa pen kisap(gentehna :Ann, omna, damlo tawh ki sai) cih te kiging sa-in puak pah ding kisam hi. Damlo te tawh kisai in huh a gen nuam te in Siavuan te I memo kisam hamtang hi. Emergency(Tulian a kisam) te kal khat sungin vaihawm sak uh a, Urgent(a kisam mah mah) te kha khat sungin vaihawm sak in, Standard(ngei na or ponman) te kum khat sungin vaihawm sak uhhi. Huhna gennuamte in Monday-Wednesday nite ah zing sang 10:00 pan sun 12:00 kikal in UN zum ah kipai thei hi. Contact :03 2118 4800 or 4984\nBANK ACCOUNT KIBAWL THEI\nUN zum pan in Bank Account zong kibawl sak thei hi. A bawl nuam te in Boss nu a hih kei leh Boss pa kiang pan Recommentation(theihpihna lai) leh boss nu or boss pa I bank zah bang cih theih kul hamtang hi. Bank dang kibawl sak thei loin CIMB bek kibawl sak thei phot hi. A bawl nuamte in Monday-Wednesday ni te ah zing sang 10:00 pan sun 12:00 kikal in UN zum ah kipai thei hi. Contact :03 2118 4800 or 4984\nTg. Khup Sian Muan(Laaitui) Pa Khup Khan Khaang leh Nu Cing Deih Zam te tapa pen Thai leh Malaysia gam gi pan in 05-08-2016 ni in mang a, a mu I om leh hih contact No. te ah hong zasak un. Sum Khan Lian 012 347 5794, Sen Ngaih 016 667 4881\n1. Tun Sian Deih Piang(Tuikhiang) kibuaipih laitak\n1. Cing Za Sian(Sezang) :RM50\n2. Zam Dal Thang(Tuitum) :RM20\n3. Sian Siam Lian(Kaptel) :RM100\nZYA zum a ding\n1. Mualzang Khua Kipawlna :RM200\nPrevious: Lai kihilhzia hoih ka sak penpen… ~ Zomi Quavadis\nNext: Singapore Zinna Report ~ B. Muan Ngaihte


url: =USA pan Siama Ciinpi Kawlgam ki puakkik :: ZOMI DAILY\nposted on 22 January 2016 at 10:03 am Lomkholna: News, Paukhai, Zomi\nLaizom sanggam teng,\nKawlgam pan Pasian nasem Siamah Ngai Ngaih Ciin , Kalaymyo Zomi Theological Seminary a Lecturer fulltime leh Director of Bethel Nursery School pen Yangon panin Louisville , Kentucky Lamzuan in hongzin pen Jan 12 sun nai 12:25 hunin Chicago International Airport hongtung hi.\nTulaitak gamdang passport tawiteng nasia takin a check laitak nahi in, Siamah Ciinpi zong Immigration te leh custom ten thudotna leh avan puakte na en uha, avan sungah ama theihloh in akikhak Innkuan lai tuamtuam te na om ahih manin tuatawh sun thapai thudotna nei uha, atawpna ah Conference kahding bek nahia, ahizongin akisam lo lai pua nahih man in ci -in Jan 13 ni in Kawlgam napuakkik ta uhhi.\nZomi Pasian nasem te sungah hihbang tuahsiatna izak ciangin ikipuak pih mahmah hi.\nMailam ah phawk huai mahmah thu te:\n1- Akisam lo van leh laite ivan ah akihel lohding thupi mahmah hi.\n2- I van puak aomleh hongkhak te leh angah ding te kician takin itheih sinsen kul tuak hi.\n3- Thukhual luatna hangin hamsatna ituah ciangin khasiat huai mahmahhi.\nUSA hongzuan ding peuh in hih thu te hongthei khol mahmah un.\nSiamah Ciinpi pen tulaitak in nasepna maban zomdingin Kalaymyo tungkik ta hi. Thungetna tawh panpih ciat ni. Mailam ah cidam in US hongtun kik theihna dingin thungetsak ciat ni.\nAbeiding teng beikhin ta a, ahizongin itupna itun theilh pen ana mahmah thu ahihi. Biakna kampau leng bel Topa geelna khat omding hi.\nPrevious: US gamsung khualzinna pawlkhat – 20\nNext: Gamdang Pai ~ Hau Za Cin\nZomite’ pil nading Siama Ciinpi Pasian in a zang pak hi a, mailam ah a ut leh hong pai thei lai veve ding hi, cih lungmuanna nei hang. Mailam ah US bek hilo khualzinna khempeuh ah Kawlgam ih lut kik zongin ki dop huai ahihna warning hong pia a suak hi in, Siama nu dong tuahna pen Zomi khempeuh aading a, pil huai ahi hi. Eimi bek hilo nam dangte zong tu sawng teng tuak uh hi.\nUSA, Arizona pan Tg. Thang Lamh Khual (Suangdawh, Samte) in hongnusia\nHtoo Ee Lin in ka lawmngaihnu Nu Nu Mang pen akamsia hi ci


url: =Penang ah zatuikham Motorcycle hawlkhatin mawtawkhat satsakgawp :: ZOMI DAILY\nposted on 26 April 2018 at 9:46 pm Lomkholna: Malaysia, News, Sawltak, World\nMalaysia, Penang State sungah Motorcycle khatleh mawtawkhat themkha ki nawkkha in buaina pianghi. Tua buaina hangin Motorcyclist papen hehmahmah a, kitomgawp hehgawp in mawtaw zong satsakgawp cih NST pan kiza hi.\nPenang, Taman Sungai Nibong lamkabom ngei ah tuni Thursday thupiang hi a, mawtaw ahawlpen nupi naupaai khat hisawnsawn hi. Motorcycle tawh themkhat aki nawkkhak ciangin Motorcyclist papen hehmahmah a, amasa in sek “Hammer” khattawh mawtaw kongkhakman “Windows” teng khetsakgawp hi.\nTuatawh lungkimzo nailo in, Motorcycle Helmet tawh kipan leuleu a, Motor Windows tengmah satsakgawp hi.\nTuabangin Motorcyclist pa agamtat laitakpen ageinai aom te’n Video zaihkha uh a, tua Video Clip pen Social Media tungah ki thehzakpah hi.\nMotorcycle ahawlpa pen guihtheih khamtheih zatui “Drug” khatpeuh akhamsa hiding in ki ummawh a, zumnamel zong theilo in hehgawpmang hi.\nHihvai tawh kisai in palik thunei ahi Balik Pulau OCPD Supt A. Anbalagan in agenkhiatna ah mawtaw ahawl nupi pen naupaai hi a, kum 27 aphakhin khat cihi. Nau apaaizawh kha 5 aphakhin hi a, anau numeikhat nasepna ah akhading in apailaitak ahihi.\nTua naupaai nupi in mawtaw pen taklam ah pialdingin damtak in ahawl ahihi. Tualaitak in Motorcycle penin mawtaw ii amai aveilam nawksak hi.\nKi nawkkha in buaina apian ciangin nupi naupaai penin Police Station ah Report kabawlding hi ci’n agen ciangin, Motorcyclist papen hehgawp in akitomgawp kici hi.\nVideo: A motorcyclist became aggressive after an accident and used a hammer and helmet to break the windows of a car driven by a pregnant woman\nTuabang tengtawh Motorcyclist pa’n mawtaw asatsakgawp khitciangin tuaphual panin taimang vingveng hi. Ahi zongin Police Report kibawl a, buaina apianzawh nai 3 sungin Motorcyclist papen kimankhiakik ziau hi.\nMotorcylist papen kum 31 aphakhin khat hi a, abeisa inzong zatui tawh buaina tampi anei “Criminal Records” ahau mahmahkhat nahi sawnsawn hi.\nMotorcycle hawlpa ii gitlawh gamtatna hangin “Section 427 of the Penal Code for committing mischief and causing damage” thukhun tawh thu kibawlding a, thong kum 5 ciangbang kikiasak theiding cihi.\nMore: Penang ah palik kineih pasal khatin Kawlgammi numei khat bawlsia\nTuaban ah Police te’n Test abawlciang inzong zatui “Drug” azang ahihlah kimukhia sawnsawn ahih manin, “Section 15(1)(a) of the Dangerous Drugs Act 1952 for drug use” thukhun tawh kizui in atuam inzong thu kibawlding cih kiza hi. Sawltak #zomidaily\nPrevious: Ka pasal lungkimna ~ Nupi khat\nNext: Tedim Sipin ninkhawm mawtaw vai theihhuai


url: =Zomi le Power. Gelh : Pau Sian Lian - Laibu Saal\nHome > Thuluui/Articles > Zomi le Power. Gelh : Pau Sian Lian\nZomi le Power. Gelh : Pau Sian Lian\nZomi le Power\nGelh : Pau Sian Lian\nTu laitak politic lam ah kilo mun mahmah kammal khat-in power cih a hihi. Politic lam mipil te'n power cih kammal a khiat uhteh, i deih(lungtup) khat ngahzawh na dingin midangte zattheihna, na ci-uhhi. Makai khat, gam khat-in amau power zatna dingin a kisam pelmawh vanzat (tool) pawlkhat neih masak kulhi. Tua vanzat te pen power khauh, power nem leh smart power cihte ahihi.\nPower Khauh (Hard Power)\nThatang zatna (zum-le-hiam) zatna in power khauh zatna hi. Tua bek thamlo ngimna khat peuhpeuh tangtunsakna hangin pahtawina zong power khauh mah a hihi. Thatang zatna i cihteh a diak-in thatang, thauvui thautang mahtawh do gawpnate hi a, ciang(stick) zatna zong kici hi. Lungtup tangtun sakna hangin pahtawi na cihteh gentehna-in, nidang Myanmar gam-ah democracy tha piakna-in US kumpite le gam pawlkhat-in sumlam a kipan vaitampi-ah Myanmar gam hong gawt (sanction) uh a, ki-ukna kikhelna nabawl zahzah uh pahtawina-in gawtnate hong khiam nung cih policy a neih dante-uh a hihi. Hih pahtawi piakna pen ankam bulbawk (carrot/mongla-uh) zatna kici hi.\nPower Khauh Zia-le-tong\n- Gal bawlnopna lahna in galkapte galdo ding kigin sak detna, setlam pan ahizongin suktheih sukmawh tawh midangte phinna\n- Galhiam muanhuai theitata hanciam in bawlna\n- Zawhthawh nop gamte' zuak vante gam sungah lutsak lohna, zuaknop leh zong siah tampi donna, sum-le-pai lamah gawtna, thau-le-hiam zuak lohna, khaktanna\n- Gamsung a om vanleng tual, tembaw khawlnate zatsak lohna le a amau vanlengte limlim zong gamhuang sungah nawkkhuan piaklohna.\nPower Nem (Soft Power)\nNgimna tangtun nading in thudam tawh zolna a hihi. I ngeina, i upna le biakna te a kipan i ki-ukna, thukizaknate midangte’n thupi hong sa, deihgawh le hong eng theihna a hihi. Tuatawh ki meizom-in ei thu hong man nading in thudam, awnem tawh zolna a hihi. Thu lam tawh zolzawh limlim na dan a hihi.\nPower Nem Zia-le-tong\n- Palai (lengla) kikhahna tawh thudam in zolbawlna\n- Ngeina, upna, biakna le sandan kilamdangte theihsiamna\n- Gamdangte thangthu tuanthu le makaite mimal thupitnate theihsakna\n- Thupiang na khat peuhpeuh ah a hang le a thu ciantak-in zoptheih taktak nading, kan tiltelna, kisap leh research kician tak-in bawl-in kan masa, mipi te ngaih sutna kantel masa, dong kawikawi cihte a hihi.\n- Gamkhat peuhmah in power nem a deih leh (a) Ngeina hoih (culture – midangte lunglutsak na), (b) Politic tawh kisai man neihna (political values- gamsung gampua ah mite maitan sakna), (c) Gampua tawh kisai policy (foreign policy – thuman tak le thudik tak-in ukna nei a hihlam gamdangte’ theihpihna) te kisam pelmawhhi.\nMimal vai-in aki genteh mipite lungsim ngahbaihna, zahtak huaina, mipitawh kizop siamna, tupna kician neihna, mipi lungsim ngahzawh ngiatna hipah in minam le gam khat dinmun tawh gen lehang kumpi, party in mipite’ thukimpihna, theihpihna ngahna hi.\nHih power tegel pen kisam khawmtuak uhhi. Khat veivei teh power khat lam zawzaw kisapna lek thei zawhi. Gentehna-in mipilte muhna-ah Arab Spring lai, Arab gam a om mipite ngiat ki thutuak tak-in a lungpho man-un kikhelna piang hizaw-in thauvui thautang tawh kipan masa uh hileh kikhelna pi pianglo zaw dinghi, ci-uh hi. Ahi zongin galpi nihna lai-in America in nuclear bomb hong zat ek tak uhteh, galpi veng pan suak leuleu hi. Power te tonkhop dan le kizat theihdan ngaihsut huai thupawl khat om laihi.\n9/11 buaina pian ma-in Al-Qaeda te'n USA te phin zeuhzeuh zeeluh a, tua laitak president sem Clinton in Afaghansitan kumpite power nem zangin kamkhum tawh lengla na khahngei hi. Ahi zongin Talibante pen kamkhum ciangtawh kizol thei pawl hilo-in Al-Qaedate amau gam-ah suakta tak-in butom sak veve hi. President Bush leuleu lah 9/11 vai khitteh power zang nuam lua liangin, kisam lopi Iraq va do se a, ama lapsang nop democracy ki-ukna pen Arab gamte'n mudah lawh zawhi.\nHih power nem le power khauh cihte pen mihoih, misiate'n amau deih dandan-in a zattheih uh vanzat te a hih lam phawk huai denhi. USA in Taliban le Al-Qaedate do nading in power khauh a zat laitak uh, Osama Binladin in power nem tawh nungzui tampi na zol ziahziah zo hi. Hitler bangbel minam itna cih power nem tawh Germany gam ah miteng khemzo mawkhi. US galkapte power khauh zatna hangin Arab gamte ah minsiat dikdek laitak mahin Tsunami tuikhan thuak dikdek Indonesiate huhgawp uh ahih man-in, power nem a zang hong suakkik bilbel a, Asia gam pawlkhat-ah maipha ngah mahmah uhhi.\nHarvard University ah professor sem Joseph Nye in 1990 kum pawl-in, smart power cih zia thakkhat hong phuankhia-a, tu laitak America kumpi-in gam tuamtuam tawh kizop na-ah hih smart power mah zatpi-in nei uhhi.\nSmart power cih-in power omsa te geel (power khauh & nem) kisam dandan in gawmtuah in zatsiam na ahihi. Tuate geel gawmsiam na tawh vailian geel in eima neihzah zat theih vangilte(resource) tawh tuat khawm a gamtat na hihi. A mun a mual ciantak-in kankhitteh tua tawh kituak-in gamtat theihna zong hipah hi. A diakdiak in sum meetbawl dan-in genle hang kei lampan ka zatzah a sumlom (sumbul) tawh ka meet kikzo mahdiam cih tuatkholhna ahihi.\nKumpi khat bang hihleh a muanhuai, khauhpai galkap neihzawh nang hanciam kawmkal mah-in kumpi dang, gamdang makaite, gam tuamtuam a om kipawlnate tawh ki lawm bawlna, ki maingap semsem nading hanciam na ahihi. Gam vai-ah zawl hau semsem lehang thukhat peuhpeuh vaihawmteh amau' thukimpih le theihpihna kingah in mavang tuam mahmah hi. I aw zong thawl zawdeuh hi. Tua hih man-in smart power cihpen kipawlna khatkia, mimal khatguak ki pumpei, tangtat cihbang om theilo-in zawl, lawm-le-gual zotkul hamtang hi.\nSmart power zatna pen sunkhat thu-in ki nizawh theih ziauh hilo a, kal tampi kisiau khual zinna khat ahihi. Smart power zat dingteh ngaihsut masak hamtang huai thu pawlkhat omhi. Tuatengin\n- Ken bangdeih?, Bang thu sungnuam(agenda)?\n- Hih vai-ah bang kipawlna (institution)teng tawh kimei zomthei?\n- Hong pawm thei ding lawm-legual/zawl kuateng nei, kuateng ki zolbeh thei?\n- Ka thuneihna power bangteng hiam?\n- Ka power te koiah kizang thei hiam? Koicih zatleng bun phadiak dinghiam?\n- Power kizatna ding mun-le-mual, khuahun dante koici dan hiam?\n- Power nem le khauhte zatna pan piangthei ding thute ka khinkhai masa hiam? Hih power tegeel koicih gawmtuah siamding?\n- Ka power te a zattak mahdiam?\n- Mipi le belpawl gamte thukim pihna ka ngahzo hiam?\n- Bang (result, outcome) ngahkhia nuam? , cihte geel kawmin a kizom deudeu sepna khat ahihi.\nTua ahih man-in hih sepna pen bucing geelna khat zong kici theihi. Hihdan smart power zatsiam makai tawm mahmah lai a, Americate president semngei Theodore Roosevelt tepawl bek dan-in kiciamteh hi. Smart power zatsiam nading hanciam na-in sumbawlna lam, kipawlna lam, politic lam-ah gambup huam, khuakhat huam, veengkhat huam makaite thukhensat ziate kancianna, theihtelna ding sinna-in zong kizang theihi.\nSmart power tawh kisai gambup huam-in a kigenteh Norway gam pen etteh tak gam-in kimu diak hi. Banghang hiam cih leh,\n- Norwayte pen mipi ki-ukna ah kihual mahmah hi. Tua pen democracy kician, zatna zong a ci omhi.\n- UN ah ki thukimsa leitung gamhau pente’n gamzawngte gam hauhna GDP pan 0.7% piakding hita leh gamkhangto sa tampite-in pia zolo uh-a, Norway gam ahih leh GDP pan 1% gamzawngte huhna-in piakhia ekhi.\n- UN makaihna tawh leitung bup tawh kisai vai tuamtuam te-ah lawp tak-in kihelden\n- OSLO zum hongin, gam tuamtuamte’ gamsung buainate ven nading (peace keeping) lamah hanciam-in panpih uhhi.\nA tung a te pen kumpi lampan power nem zatna hi-in, mipi kipawlna lamte-ah zong power nem zangin ei deihdan-in gam dangte ki huzap zo veve hi.\nPower tawh kisai power nem, power khauh le smart power te i gen zo a, mipi makai khangno minthang Jeremy Heimans muhkhiat khangthak hun a power thak luanzia le power lui te kilamdanna tehkakna tomno zong i en pak dinghi.\nPower Lui Power Thak\nSum (currency) Ahual (current)\nMitawmnote neih (Held by few) Mi tampite bawl (Made by many)\nLa (download) Pia (upload)\nSawl (command) Hawmkhawm (shares)\nMakai bulphuh (leader driven) Lawm & gual bulphuh (peer-driven)\nKikhak (closed) Kihong (open)\nSmart Power Kua tengin Zangthei?\nKum zalom 21 khitlam, setkhuak pilna phatak-in hong khankhiat mahmah teh power ki thehthangna (power diffusion) khat hong omhi. Nidangin kumpite bek zattheih emailte tun mikim-in kizangta a, galkap ulian te bek zattheih satelite tawh leitung etna pen tun google earth zangin mi khatpeuh-in leitung bup pheklek ziau thei tahi. Tua ahih man-in power pen mi tawmnote sungbek ah om nawnlo-in ki thehthang ta hi. Thomas Friedman in tu laitak hunpen mi khempeuh in na khat peuh-ah, gamla tungzo zaw, kinawh zaw, tawmman zaw, thuklut zawk theihhun hi, na cihi.\nHih thuteng hangin smart power zat-na ah kihel thei(player) pen nam tam mahmah hi. Khenpi nih-in khen lehang kumpi lam le kumpi ahilo lamte (state actors and non-state actors) te hita hi. Kumpi lampan cihteh galkapte, thunei uliante cih telnop khin a, kumpi lo lam pan cihteh sumbuk zuakte, mediate cihdan, India gamte’ Bollywood a kipan USA gam a Harvard University dong kihel ngeingai hi. Kumpi ahilo lam-ah OXFAM, World Vision cihte kihel mah bangun Al-Qaeda, Boko Haram, ISIS cih mi ngongtatte zong kihel a, tua teng tungah power pen kithehthang zihziah tahi.\nPower kithehthang(power diffusion) meizom in tu laitak globalization hun-ah gam tuamtuam a om kipawlna khempeuh (kumpi lam, mipi lam) kizop, kimat, ki-awh ziazua na ong khauh pai semsem tahi. Tua ahih man-in, gamgi-kheng kizopna(transnational) cih kammal ki lim zat mahmah tahi. Hih gamgi-kheng kizopna cian tak-in enthei lehang Zomite’ kisap power koicih ngahding? Koi cihzatding? Koi-ah zang ding?, cihte tampi kingaih sun thei tuam dingin ka lamen hi.\nPolitic lam mipil Robert Keohane le Joseph Nye in a nuai-a lim bangin gamgi-kheng kizopna a om ziazua dan gentehna-in hong lakkhia uhhi.\nHih limdan kizop zia tungtawn-in Myanmar gam le USA gam kizop dan gentehna-in i enpak dinghi. Lungtup khat peuhpeuh a dingin kumpi le kumpi maitang sai-in kizop na om theihi. President Obama in ama lungtup ngah nading-in U Thein Sein tawh ki maitang tuah-in kumkhawm, zol theihi. Obama in gam tuamtuam kumpi lam kipawlna (UN, Security Council) tungtawn-in U Thein Sein tawsawn theihi.\nObama in USA gam a om mipi kipawlna (Human Rights Groups lamte le a tuamtuam) te tungtawn-in Myanmar gam a om mipi kipawlna (Actor Kyaw Thu, Yangon Free Funeral Services cihte) tawh kithuah-in Myanmar kumpi hopih theihi. A hih keileh Obama kumpi ngiat-in Myanmar gam a om mipi kipawlna (88 Generation Group - Open Society cihdan) tetawh kithuah-in ama deihna hanciam theihi. Tua bektham lo UN Security Council tungtawn-in Myanmar gam a om Myanmar Human Rights Council te thuhilhna tawh Myanmar kumpite phin thei hi. Mipi kipawlnate ut bangin zangthei cihna hilo-in luptup gina i neihleh sepkhop theih cihna hizaw hi.\nHih pen a telnop pak theih dingin ka geelpak hi-a, kipawlna khat peuhpeuh in hih phungpi te tungtawn-in kimawl theihna lahna hi. Ngaihsun zole hang tam semsem zaw lai dinghi. Zomite’n power i cihcih, Zomite lungtup ngahzawh nading in hih gamgi-khengkizop nate pan power zat nading, power lak nading, power khop nading phungpi pawlkhat kimu theihi.\nZomite le Power\nPower vai thukhup nadingin Zomite’n bang power teng nei-in, koicih zat ding cih kei mimal ngaihsut paktheih teng kong sung dinghi. A taktak-in hih pen Zomi bup khuak tui liangin kikup niloh kul thulu khat a hihi.\nZomi le Gamtat hoihna; Zomite pen nidang pek a kipan pu-le-pa te mi citak, thuman in minthang sa i hihi. Tua pen i soft power hi gige-in vaipuak khat peuhpeuh ah hong kimuang mahmah pahhi. Tua lungsim i pat kikkul hi. Koicih patding? Christian 99% omna Zogam-ah golhguk a kipan, gamtatsiatna(corruption)cih peuhmah omsak lo ding hihang.\nMyanmar gambup pen hih gamtatsiatna-ah uang lua khina, Zomite ukna zumte, Zomite teenna Zogam-ah golhguk piak kisang ngiatlohi, cih ngeina hoihkhat hanciam huaihi. Banghang hiam cihleh, golhguk nekna pen i biak Pasian in deihlo hi. I gam-ah tangpi nasemte kumpi-in khasum a zah nih hong khankhin hi. Mipih gamdang tung tampi-om ta a, sumlut om zawdeuh in kisap teng cing ahih pahloh hang nuntak lemzaw deuhhi.\nZomi le Thukizakna; Media pen zangthei lehang power khauh mahmah khathi. Tu laitak Zomi Radio station khat I hanciam tahi. Zomi Radio (Zo pau, Burmese), Zomi website (English, Burmese), Zomi Monthly Journal (Burmese) te hanciam huai mahmah hi. I Zomi radio ah minute themkhat a hiphial zongin Burmese program zong helhuai hi. Zomite upna, ngeina hoih, dinmun, haksatna, muhna le awgingte Myanmar gambup le leitung bup theihsak ding tupkul hi.\nKawllai in monthly journal ciangbang hanciam huai laihi. Zogam thu ki thei nuam semsem ta a, ei thu eimah-in mi dangte theih dingin i gen keileh midangte’n amau ut dandan in hong na gen ding uhhi. John Arquilla in, tuhun global thukizak hun-ah gualzawhna cih pen khat veivei teh kua galkapte’n galzo cihsang kua tangthu in zo cihtawh ki khensat theizeel tahi, na cihi.\nKidop ding khat-ah hih media nasep (industry) pen, mi teitang khat, mi tawmno, biakna, party khatte neihsa bangin zatkhak loh ding thupihi. Gentehna-in China kumpi-in media te pen amau deihkaih thute bekbek suaksak uh a, kuama lungsim la zolo pah uhhi. India Bollywood a hihleh kumpite sawhkhakna omlo in suakta ngiat uh a Bollywood hangin India-in leitung huam power khat neizo suak hi. Tua ahih man-in mediate zuihhuai thudik(media ethics) mah tawh sep huaizaw hi. Joseph Nye in, “The best propaganda is not propaganda” na cihi.\nZomi le Mipi kipawlna; Zomi sung-ah kipawlna thupi, omkhong lo kipawlna tam ta hi. GZA aki pan ZYA, TTWF, TYF, Siamsin, CNRWG, ECODS cihte om a, thapiak huai mahmah hi. Americate’ power nem neihbang aki lim kanteh, kumpi lampan sang mipi kipawlnate hang hizaw, kici hi. Myanmar gampen thukhunte ukna(rule of law) hat hetlo ahih man-in Zomi bup-in i dinpih ding, minam dangte’n Zomi, Zogam tungah thuman lo-in zawhthawh, simmawhna a omteh gamsung le gamtuamtuam kizopna thukhun tawh mipihte hong panpih ding sitni(lawyer) network neizo lai lehang hoih dinghi. Gambup huam le gam tuamtuam a lawyer network te tawh ki theihneih zawhding thupi kha dinghi.\nZomi le Thu kikuptuahna; GZA khawmpi a kipan Siamsinte’n kumsim seminar nei a, Zosuan Tuailai Khawmpi, Zomi Forum cihte kinei khinhi. Hih khawmpite a hawmthawh om kha mah dinghi. Khawmpite pan sepkhiat na lam a kizom zalzal zo pahkei phial zongin khawlhuai hetlo hi. Mipi kimthei semsem hanciam-in muhna, ngaihsutna, veina kibang masa kei tase mahleh kimuh khop limlim, thu kikup khop, thu sinkhop, thu ngaihkhop, thu kikuptuah khop limlim pen picing nading kal masa kisuan-in ka muhi. Zogam Zomi mailam ki-uk, makaih, kilam zia ding a thu beek ahiphial zongin ki kumkum, geelgeel mai lehang zong kikhial lo dinghi.\nZomi le Gam tuamtuam Kipawlna; Zomi Innkuan USA in UN ah consultative status khat ngahta ahih man-in i lung dam mahmah hi. Gam tuamtuam a om Zomi kipawlna om peuhmah-in amau gam a mipi kipawlna te tawh kizop semsem zawh nading le omna a inntek kumpite theihpih kipawlna hihding zong hanciam huai semsem hi. Gam tuamtuam kipawlna UN cihdante ah zong i kihel zawh detding lunggulh huai mahmah hi.\nZomi le Palai Sepna; Democracy ki-ukna in mipite thu neihna ahih man-in a kizen mipi hihding kisam hi. Mipi palai i teelkhitteh omthawng sak lo a i haksatna, deihna, kisapnate ko, zasak-in kisap le MPte sepkhiatte bangteng hiam cih kan kik-in ahi bangbang mipi bup zaksak kik kulhi. Banghang hiam cihleh vai tampi-ah kumpi kihello-in lem ngiatlo pawl khat omse hi. MP te gawt nop man hilo-in democracy ki-ukna zia hong hita hi. Mipi bup le mipi palaite kikal-ah khauhtak sepkhop na (mechanism) khat i kisam hi. Tua sepna lam-ah kiva mipi kipawlna zong pantah, thapiak zawh ding thupi mahmah hi.\nItem Reviewed: Zomi le Power. Gelh : Pau Sian Lian Description: Rating: 5 Reviewed By: Cinpu Zomi


url: =BRUCE OLSON’ TANGTHU TOM KIM. - Laibu Saal\nHome > Thuluui/Articles > BRUCE OLSON’ TANGTHU TOM KIM.\nBRUCE OLSON’ TANGTHU TOM KIM.\nBRUCE OLSON’ TANGTHU TOM KIM\nBruce Olson pen November 10, 1941 in piang a, Scandinavian American Christian ahi hi. Colombia len Venezuela gam-a minam huham mahmaha kigen Motilone Indians kicite kiangah Lungdamna Thu puakpa hi ci-in kiciamteh hi. November 10, 1941 in Saint Paul, Minnesota, US ah suak a, Marcus Olson leh Inga Olson’ tapa nihte lak panin a nihna ahi hi. Olson’ pa Marcus pen investment banker hi a, a nu pen khua leh tui adingin nasem mi (socialite) ahi hi. Olson pen a neu tunga kipanin pau tuamtuam siam baih mahmah a, Greek leh Latin pau sin in, siam mahmah hi. Kum 14 a phakin Thuciam Thak sung a simna hangin Khristiante pen suah kik (piangthak) loh phamawh hi cih hong tel hi. Ahih hangin Pasian pen a khauhpai mahmah, thukhen ziauziaupa hi cih ngaihsutna hong nei a, Lutheran Pawlte nakpi takin hong langpan’ hi. Nitak khat Luka 19:10 - “Bang hang hiam cih leh a mangthangte a zong ding leh a honkhia dingin Mihing Tapa a hong pai ahi hi,” cih hong sim kha hi. Tua nitakin Pasian’ hopihna za a, a mawhna hangin Pasian tawh kikhen leh a mangthang ahihna hong kitel hi. Tua khitin Pasian in Amah zong dingin a bawlsa mihingte a deihna thu hong tel semsem a, tua nitak mahin Jesu kiangah ki-ap in, Jesu in a nungzuite’ tungah lungdamna leh lungnopna a piakte ama’ tungah a piakna dingin ngen hi. Jesu kiangah Pasian deihna leh lungkimna banga gamta mi ka hih theihna dingin hong huh in ci-in zong thu ngetna nei hi. Tua khit nungsang a nuntakna hong kikheel ta hi.\nMISSIONARY DINGIN A KUANNA:\nBruce Olson pen mi mawkmawk khat hi-in Pasian zahtak a, a thu mang ahih manin a na sem dingin hong kipia a, missionary a sepna ah eite adingin sin ding tampi om hi. Naupang cik ahih lai-in Jesu a Honpa dingin sang a, kum 16 ahih a kipanin America simlam gam a teng nam mawl ten Pasian amuhna dingun thungen in amau tawh kisai thu kan den hi. 1961, amah kum 19 a cin kumin Lai Siangtho Johan 4:35 sung a simna panin Topa in missionary dinga deih ahi cih kitheihna nei a, tua a kipanin Pasian nasem dingin khensatna nei hi. A nu leh pa in lemsakpih lo hi napi in Dollar 70 bek tawh Venezuala zuanin zinkhia hi. A sumte bei pah ahih manin a nisim taksapte ngahna dingin Pasian tung bekah kinga hi.\nPasian in Karasal khuapi ah pai dinga sawl hi-in theihna nei a, kamphathuai takin tua gam-a Health Minister tawh hong kimukha in minister in sepna khat pia a, Karasal ah a om sungin Spanish pau sin hi. Tua munah a om sung mahin Modilone minam lauhuai mahmahte’ thu hong thei in, amau laka Pasian na sep ding hong khensat ta hi.\nTheih kholh lohin Venezuala a gamdang mi om khempeuh in Venezuala nutsiatna ding kumpi lam pan thupiak khat hong om hi. Olson in a cihna ding thei loin lungkham mahmah in a om laitakin tua gam a President pa’ personal secretary a sem Irvin kicipa tawh hong kimukha uh a, tua mipa huhna tawh South America gamah om a namniam leh nammawlte’ laka missionary sep theihna ding phalna hong ngah hi. Ni bang zah hiam hong bei khit ciangin tangkhat kisa-in a nasepna ah a huh leh makaih ding kuamah nei lo ahih lam hong kithei hi.\nAhi zongin lungkia loin tua singnuai gammial lakah Modilone minamte zong dingin hong kipan khia in zan mial gamsa thawm tam mahmahna munah zan hun hong zang ta hi.\nZing khua hong vak ciangin a zinna sunzom in mualtung-ah kah to-a, tua panin a khuadak leh a nuai-a mun zaang ah buk neu cikcik bangzah hiam mu hi. Thanuam takin thungetna tawh tuamun lam zuan in pai hi. Tua khua-a hausapa leh khangnoteng sabeng-a kuan uh ahih manin numei, naupang leh teeksiate bek inn ah om uh a, sabeng a na kuankhia lo uh hi le uh tuamun a tun ma pekin gu tawh kithuah thaltang in Olson kaplum khin ding uh hi. Tua khua-a tun phet in a tamngai lakhia in mut a, tua a tamngai mut ging a zak ciangin tua mun-a teeng putek khatin zong ama tamngai saguh a kibawl hong lakhia in hong mut hi. Nai kal tampi sung a nih un tamngai mut khawm uh a, putek in nek ding vaimim leh dawn ding ‘chichi’ a cih uh pia hi.\nA zing ciangin tua khua hausapa sabeng a kuan hong tung hi. Ama’n Olson thah sawm pah a, ahi zongin tua putek in phal lo hi. Tamngai mut thei mi khat pen thah ding hilo hi ci-in gen hi. Tua putek in a innsung ah lutpih in tuasan ah a tute (grandsons) 4 damlo in om uh a, Olson in amaute adingin thungen in penicillin za tawh sun in, a vek un hong damsiang uh ahih manin Olson tua khua-ah hong tallang mahmah pah hi. Bang tan hiam zawh ciangin a zonzon Modilone namte hilo uh hi cih hong thei a, minam dang Hakos kicite ana hi uh hi. A zing ciangin Modilone minamte zong dingin hong kipankhia leuleu a, tangvalno khat in zui hi. Gamsung singkung sah mahmahna mun lamah paipih in, Modilone minamte’ lampi hilh in tua pan in tangvalno in nusia hi. Tua tangvalno in a nutsiat zawh phet in thaltang khat in a pheipi hong kha pah hi. Khua phawk loin kipuk pah hi. A hong khanlawh ciangin teipi tawi khangno bangzah hiam amah umkual a omte mu a, khangnote’ lak-a khat in a teipi tawh dawt lup hong sawm hi. Ahih hangin mi khat in phal loin a khua hausapa buk sungah paipih uh hi. Kamphathuai takin tua hun in hausapa sabeng a kuan ahih manin tua buk sungah lopa a kibawl luai khat-ah koih in nusia uh a, hausapa hong tun ngakin tua munah ni nih om hi. Tua munah a om sungin gilna in hong damlo a, ahi zongin zan lai-in tua mun pan paikhia in tai 10 a gamla luipiau khat hong tung hi. Gim gawp ahih manin sibup a, sabeng a pai mi pawl khat in tuak kha uh ahih manin Zato inn tun uh hi. Kal nih zawhin hong hat kik in Modilone minamte zong dingin hong kipankhia leuleu hi.\nKhua khat hong tungin tua minamte in amah a saan theihna dingun lampi ah a vangkim in letsong koih a, ni bang zah hiam zawhin a va et leh tua a letsong koihte na kila in tua munah puanza phelnih kisuah leh singgui nam khat tua minamte in a nek uh ‘yuga’ a kici nih na om hi.\nA ZONZON’ MIDOLONE MINAMTE KIANG A TUN’NA:\nA zing kik ciangin Olson tua munah va pai leuleu a, tangval 5 thal tawi va mu hi. A thal tawi uh a muh ciangin Olson kileh sawm in kihei a, ahih hangin tua tangvalte a dinna ngei uh ah ding uh a muh ciangin Olson in tua minamte ciin’ dan in amau mai-etna in a mitkhu tung ling sak lauhlauh a, tua phet in tangvalte in nuihmai takin amah va naih uh hi. Bang pen gen hiam cih thei tuan loin Olson in Modilone pau in bang hiam gen a, hih mun a va phak masak lai a Modilone mite’ kihona a zak a lotngah ahi hi. A kampauna in khua hausapa tawh kimuh ut ahihna tua tangvalte in thei uh ahih manun paipih uh a, lamkal ah sinna(jaundice) n hong dam loin sibup leuleu a, tangval ten pua in paipih uh hi. Modilone minamte up danin mi khat peuh ama tenna mun hi lo khat ah a sih leh a kisamsia (cursed) ahi cih ahih manin that loin puanbuk khat sungah a si dingin nusia uh hi.\nMi khempeuh a ihmut kal un Olson hong khanglo in bokvak in paikhia a, a tung zawn-a helicopter leng khat mu a, helicopter a tuangpa in zong leilak a mi bokvak khat mu hi.\nHong leng niam sukin Olson helicopter ah guangin len’khiatpih a, Modilone mite’ muh danin muvanlai lian mahmah khatin tuah mang hi cih ahi hi. Kal nih zawhin Olson hong dam kik a, tua a nutsiatsa khua mah zuanin hong kipan khia leuleu hi. Tua munah mitna neite kem in, mi tampi in damna ngah uh ahih manin tua khua a mite tawh hong kineel mahmah ta hi.\nTua minamte’ ngaihsutna ah sih ngeingei nading natna pan dam ahih manin cina damsak theihna dawi-ai khat nei hi in ngaihsun uh a, ama nasepna panin a tungah bat nei hi a kingaihsun uh ahih manin amah saang in muang mahmah uh hi. Modilone minamte pen buk lianpi khat sungah a honin tengkhawm in, innkuan khatin inndei tuam khat kipindan lel uh a, khaugui kiphan khawm tungah lum uh hi. A pasian uh Dibo, Dibo ci-in sam uh a, aksi khen lamah buk khat Iskorida a cih uh-ah teng bangin ngaihsun uh hi. Ama’ kiangah pai ut napi un a lampi thei lo uh ahih manun a pai thei lo uh ahih thu khawng gengen uh hi. Amau pasian muhdan tawh kizui-in Olson in Lungdamna Thu hilh a, “Pasian pen itna hi” ci-in pan hi. Modilone minamte tawh Pasian tengkhawm ut hi cih hilh a, A itna hanga Ama’ kiang zuatna lampi hilh dingin a tapa neihsun Jesu leitungah hong sawl a, I mawhna hangin si a, thokik ahih zia, a mawhnate uh pulak-a a kisik uh leh tua aksi khen gam buk-ah pai thei ding uh a hih ziate hilh hi.\nA thugen pen a tung lamin bangmah in sim lo uh hi. A hang pen Modilone pau in ‘mawhna’ cih kammal om lo hi. Ahih hangin Olson in ‘Dibo, Dibo’ pen a gamtat hoihlote uh hangin lungkim lo ding ahih thu hilh hi. Damdam in Topa’ lamah hong kihei uh a, a hong kihei masa pen Koraira a kici, amah thah sawmpa ahi hi. Olson in tua mipa a gam uh Colombo ah ciahpih in a nasepna sutzopna dingin huhna zong kawikawi a, motor boat (teembaw set tawh kithuah) khat lei hi. Za (medicine) leh Modilone minamte adinga kisam a sak van tuamtuam lei in, Koraira pen Lai Siangtho thu a hilh banah za zat dan nam tuamtuam, injection (kisut) ding zia leh van tuamtuam zat ding dan hilh hi. Koraira zui-in mi tampi in Khris hong sang ta uh hi. Olson in Modilone minamte’ lakah kum 28 sung sem a, Zato munpi (Health Centre) mun 10 ah hong hi. Mun 16 ah lo nasepna khantohna (agriculture development) ding bawl a, van zuakna (Local Market) 8 leh School 12 hong hi. Modilone minamte adingin Biakinn tampitak mah lam hi. Olson upna leh Pasian thu a man’na hangin kikhelna nasia takin om hi.\n“NA KIPIAK ZAWH PEUH LEH PASIAN IN NANG ZONG HONG ZANG THEI HI”.\n(CBA Pawlpi, Lamka, Manipur (India) in khasim-a a hawmkhiat Lungdamna Aw, December 2014 leh Wikipedia sunga “Bruce Olson” tangthu panin kong tei sawn ahi hi. A sim kha peuh Topa’n thupha hong pia kim ta hen. Lungdam).\nMimal Taangthu Pasian Thu Taangthu Thuluui/Articles\nItem Reviewed: BRUCE OLSON’ TANGTHU TOM KIM. Description: Rating: 5 Reviewed By: Cinpu Zomi


url: =Tongsan Weekly Journal in Registration ngahta :: ZOMI DAILY\nTongsan Weekly Journal in Registration ngahta\nposted on 24 January 2015 at 2:37 pm Lomkholna: News, Zomi\nTongsan Weekly Journal in Registration ngahta cih Tongsan thukizakna Mailing Group tungtawn panin ih zakkhak manin ih lungdampih mahmah hi. Abeisa hunsung ah Tongsan Weekly Journal pen Kawlpi pansan in aki hawmkhia hi a, tu’n kumpi tungpan Registration a ngahkhiat banah Yangon khuasung ahzong ki hawmkhia tading cihi.\nTopa’n Tongsan Weekly Journal nasemte hong lawhcingsak semsem henla, Zomi te sungah lai tawh thukizakna bekthamlo, limlehmel Aw ngiattawh thukizakna Melmuh Tongsan Television dongah ihbiak Pasian in hong gualzawhpih tahen!\nTongsan Weekly Journal in Registration Ngah Ta\nZomite sungah Nipisim Thukizakna / Laihawm i neih sunsunte sung pan a masapen khat ahi TONGSAN WEEKLY JOURNAL pen abeisa December 26,2014 ni-in Kumpi theihpihna / phalna (Registration No. 00317) tawh Journal level ngiat kingah khia ta ahih manin, tukha January 2015 akipan Journal size tawh suaktatak kihawmkhia ziahziah ta ding hi.\nHih bangin Registration i ngahna pen Zomi min dinmun ciang bek hi loin, Kawlgambup huam a kihawm Journal Level te tawh kiliangko kim a kingah ahih manin, Zomibup i angtanna le lungdamna lianpi khat hi dingin i lamen hi. Hih Registration ngetna/ bawlna ah tha le ngaal sum le pai akipan a hun manpha tampi piakhia a hong sepsak Sianu Cing Sian Dim (Cir-culation Manager of Tongsan) le Sia Suanmang (ZCD) te’ tungah Tongsan Media Group pan lungdamna kiciamteh hi.\nTongsan Weekly Journal pen tuni ciangciang Kawlpi pansan (Phualpi) in kihawmkhia hi a, tukha January 2015 akipan Yangon khuapi sung zongah nasiatak kihawmkhia ziahziah ta ding hi. Tutung January 2015 Nipi masa sungin, Sia Khampeek (Tongsan pu) le Yangon khuapi sunga om biakna pawlpite ah Tongsan Tanu (Agent) dingte tawh kimuhkhopna nasiatak neikhawm thei uh hi. Yangon khuapi ah tawlpikhat sung amawkna in kihawm phot dinga, a nung lam ciangin Tatman (Subscription fee) kingen pan ding cih khensatna kinei hi.\nTua hi a, Tongsan Weekly Journal pen Kawlgambup a om Zomite tenna khuapi khuaneu mun khempeuh ah mipi simtheih dingin kihawmkhia ziaziah nuam ahih manin, minam le Lai itna a neite in na pawlpi or na khua ah Tongsan Palai (Agent) kisemthei ding cih i kicial nuam hi. Minam kician khatin Lai nei uh a, lai kician anei minam pen khangto hamtang hi. Laisim minam i suah ciang bekin mipil le miciim minam kisuak thei pan ding hi.\nTongsan Weekly Journal- vai tawh kisai a theibeh nuamte in a nuai amunte ah kidong thei ding hi.\n1. Sia Khampeek (Tongsan pu), Email: khampeek@gmail.com, Mob: 09448026418, 0047-46824269\n2. Sia Khen Khup (Editor ), Email.khup.lsf@gmail.com, Mob: 0932246336\n-Tongsan Weekly Journal (Yangon Agent) a om thei teng tawh Hario Cafe & Bakery ah kimuhkhopna kinei thei hi.\nPrevious: Zomi leh Zogam khantoh nading sunmang (Part 1)\nNext: ZAM Thupuak :: 25 January 2015


url: =Gilsung ah naungek in bangteng thei man ~ Pau Tun Thang :: ZOMI DAILY\nposted on 18 January 2019 at 10:27 pm Lomkholna: Article, Health, Pautunthang\nKha kua sungin nu gilsungah a om naungek in theihna tuam tuam nei man hi. Tuate lakah nam sagih a nuaia bang ahi hi.\nNupi gaai te a lunggim ciangun a sung-ua a paai naungekin na thuakpih hi. Tuabang hun ciang gil sunga om naungekin a khutveilam tawh a mai zawt kuam kuam thei hi. Tua pen amau leh amau a lu a kidal sawmna dan uh hi. Lunggimna pan kidal sawm vial uh hi. Lunggim naupaai ten a sunga naungek gimsak hi. Ahihtheihleh naupai numeite pen a lungnuam thei thei a om ding hoih hi. Pasal leh innkuanpih dangten zong naupai sung pen ngeekbawl mai ding. Mi gaaite lungmuang leh suakta taka omsak ding thupi hi. Banghang hiam cihleh a lunggimna uh a sungah a paai naungek adingin hoihlo hi.\nA lim thei:\nGaai khit kaal 20 na pan gilsunga ta in lei tawh theihna(taste) nei ta hi. Anu neek khatpeuh a sunga ta in zong phattuampih hi. Nu sung pan a lim leh limlo theihna tawmbang nei khin uh ahihmanin hong pian khiat uh ciang duh deuh nei uh hi. Gentehna in gaai laia carrot a tam neek khat ii’ ta in carrot a ne ngeilo khat ii’ ta sangin hong piankhiat ciangin carrot lim-sa zaw ding hi. Naupaai lai in a hihtheih leh ann lim mehlim kine sakzo leeng hoih hi. Nute neek khempeuh a sunga naungekin na phattuampih hi.\nGaai khit kaal 36 na panin naungekin maisuah a tuam tuam nei thei ta hi. Tua pen 4D ultrasound pan in kimu thei hi. Naungek mitsi in nui thei hi. Gilsung banah a pua lama thawmgingte za thei ta hi. Nuamna launate kiziatna tawh kilangsak uh hi.\nNauawihla za thei:\nSinna khat pan naungek ten nu gilsung pan nauawihla za thei ci hi. Khathum sung bang nisim in nihvei nau a awihla a sa zelte a gilsunga nau tawldam(relax) tuam hi. A lungtang kisai(heart beat) zong zekai tuam ci hi. A zak ngei uh nau awihla za le uh nuam uh hi. Nu sunga naungekin a innkuanpihte aw thei ci lai hi.\nNaungekte a pianma in a nu sungah kap thei ci zen hi. Ahizongin a gin ngaih bel hilo hi. Third trimester kiim pan ultrasound microphone tawh kithei hi. Emotional reactions pawlkhat record theih in om hi. Khitui luang, a lunggim ciangun kamka banah sa-ik thei lai uh hi. Kaal 35 na panin naungek kizia in tang thei hi.\nLa ngai thei:\nThird trimester khit ciangin la khat tamveipi ama kiang naiah kihong ngai thei banah ciamteh thei ta uh hi. La tam a ngaite la a ngai ngeilo te sangin a khuak hatzaw ci hi. Tua manin gaai lai in la hoih nono ngaih ngaih ding hoih hi.\nKhutme tawp thei:\nThird trimester panin naungek in a khutme tawp(muam) kipan ta hi. A khut leh a kam banah a lu zong tangsak thei hi. Ultra sound panin naungek in a khut a tawp kimu thei hi. Pau Tun Thang\nPrevious: Ni le Guah hangin Sakhi Tuihuup hongpiang ~ Dong Mung\nNext: 2019 kumthak ah akilaih Australia Visa te leh atuamtuam


url: =Suu Kyi in “Khangno te’n Internet tungah hun mawkbeisaklua” ci :: ZOMI DAILY\nposted on 19 January 2016 at 9:32 pm Lomkholna: News, Sawltak, Suukyi, Tech\nAsawtlo in Kawlgam hong makaihding in aki lamen mahmahta ahi Aung San Suu Kyi in nungkalsung akibawl ahi Literary Festival ah apulakna ah khangno te’n Internet tawh hun mawkbeisak lua uh cihi.\nTuhun pen Technology tawh ki khangkhawm a, ahi zongin ih khangno te in ahun uh mawkbeisak hi. Pawlkhat in Computer Games, Internet Games leh Social Networks tuamtuam tetawh hun beisak uhhi ci’n genkhia hi.\nTechnology hangin khangno te in lai (Laibu) simnawnlo uhhi cihi. Tuaban ah sanginn te ahzong laibusaal (Library) cihte ki muzo nawnlo a, laisim mi kitawm semsem hi. Sanginn ahzong lai pen ki lotngahsak (By Heart) vive hiden a, laibu simkawm in ngaihsut hun cihte omnawnlo hi cihzong Aung San Suu Kyi in pulak khia hi.\nHih Technology khantohna pen ih innkuan sungah bangci bangin ihzatsiam hiam cih khatveivei ngaihsut phat huai takpi hi. Tulai Zomi te pawlkhat (nang kihello 🙂 Internet tungah Facebook tawh ahun uh beisakcip mawk uhhi. Internet pen ahoih in zangtheileng ih theihnopkhat theihbehna, sinbehna Tutorial tuamtuam Online ah tampitak aki zongthei ahihi.\nAhi zongin mil gilvah nadinglel in azangpawl ihhihleh pamaih mahmah khading hi. Nitak nalupding ciangin tuni Internet bangci bangin kazanghiam? Phattuamna bang ka ngah hiam? Lungsim hong ninsak, ngaihsutna hong ninsak leh mite anawngkaisak lel kahi hiam? cihpeuh ngaihsunkawm zelzelleng bangci nasa a? ZD Sawltak #zomidaily\nPrevious: ZCLS Joint Seminar zaksakna\nNext: Mihing khempeuh pen khialhna neingeilo omlo, mikim in ki khialngei tek hi\nMuanpu leh Manno – 12 ~ Hau Za Cin\nNuntakna Ciktui: Zomite hamphatna leh thupha naak ~ Dr. Pum Khan Pau